text:
Meginreglan er, at báðir partar skulu skriva undir tá slík broyting verður gjørd í lærusáttmálanum.
Tað kemur fyri, at annar parturin ikki vil skriva undir. Talan er tá um ósemju millum lærling og lærupláss, sum tá verður málið fyrisiti eftir ásetingunum í § 40 í lógini, sum ásetir, at ósemja millum lærling og lærupláss kann einans verða løgd fyri viðkomandi yrkisnevnd, sum skal royna semju Um so er, at semja ikki fæst í lag eftir 1. stk., kann málið verða lagt fyri eina sáttmálanevnd.
Eisini kemur fyri, at annar parturin ikki skrivar undir, orsaka av, at hesin partur ikki finst. Er farin til skips, farin uttanlands ella okkurt tílíkt. Ongar reglur eru ásettar, hvussu tá skal farast fram. Yrkisdepilin hevur tí gjørt hesar fyrisitingarreglur:
1. Yrkisdepilin skal skrivliga boða partinum frá, at neyðugt er at fáa hansara/hennara undirskrift sambært § 38, stk. 1 í lógini, ella at hann/hon sambært § 40 í lógini hevur møguleika at fáa málið lagt fyri avvarðandi yrkisnevnd. Hann/hon verður samstundis biðin um at boða Yrkisdeplinum frá hvat hann vil.
2. Um sáttmálaparturin ikki letur frætta frá sær innan 14 dagar, verður nýtt skriv sent honum/henni, har fráboðanin í fyrra skrivinum verður endurtikin.
3. Um sáttmálaparturin ikki letur frætta frá sær innan 14 dagar eftir seinna skrivið, verður nýtt skriv sent honum/henni, har boðað verður frá, at um Yrkisdepilin ikki hevur frætt aftur innan 14 dagar, verður lærusáttmálin settur úr gildi.
4. Tá 14 dagar eru farnir eftir at seinasta skrivið (ad. 3) er sent sáttmálapartinum, og Yrkisdepilin einki hevur frætt aftur, verður lærusáttmálin strikaður úr skipanini og avrit av ógildaða lærusáttmálanum sent báðum sáttmálapørtunum.
Galdandi lóg um barsilsskipan er Løgtingslóg nr. 48 frá 3. apríl 2001 um barsilsskipan. Lógin liggur á heimasíðuni logir.fo.
Víst verður annars til heimasíðuna hjá Barsilsskipanini sí www.barsil.fo
Um lærlingur og lærupláss koma ásamt um at leingja lærutíðina, so skal hetta fráboðast Yrkisdeplinum á oyðublaðnum Umsókn um broyting í lærusáttmála:[PDF]
Hetta hevur týdning fyri at fyrisitingin og skúli kunnu fáa fráboðan um, at lærutíðin hjá viðkomandi lærlingi er longd, og at lærlingur tessvegna ikki fær møtt upp til skúlagongd vegnað barnsburð.
Frítíðin er 30 dagar fyri fulla starvstíð í tíðarskeiðnum 1. apríl til 31. mars (innvinningarárið). Innvinningarárið kann í staðin vera álmanakkaárið, um hetta er ásett í sáttmála millum avvarðandi partar. Er starvstíðin styttri enn fult innvinningarár, verður frítíðin við løn sett í mun til starvstíðina.
Løntakari, ið ikki hevur vunnið rætt til frítíð við løn ella frítíðarløn í 30 dagar, hevur tó rætt til at taka frí uttan løn ella frítíðarløn í upp til 30 dagar í einum frítíðarári. Frítíðin skal verða tikin í tíðarskeiðinum 2. mai til 1. mai (frítíðarárið).
Tá ið spurningar eru settir Yrkisdeplinum um løn, frítíð og líknandi verður víst til frítíðarlógina og lønarsáttmálan hjá viðkomandi yrkisfeløgum.
Hvør skal gjalda uppihald á skúlaheimi, tá ið lærlingur er í skúla í sambandi við yrkisútbúgvingina?
Tá ið lærlingar skulu til Havnar, Klaksvíkar ella Danmarkar í skúla, er oftast neyðugt at búgva á skúlaheimi. Tí verður ofta spurt, hvør skal gjalda uppihaldið. Í yrkisútbúgvingarlógini er einki ásett um hetta, og merkir hetta tískil, at tað ikki er álagt læruplássinum at rinda hesar útreiðslur.
Okkum kunnugt rinda flestu læruplássini vistarhaldið fyri lærlingar sínar, men stuðul verður ikki veittur, og heldur ikki verður nakað alment ískoyti veitt.
Tá ið lærlingar fara til Danmarkar í skúla fær læruplássið eitt fast ískoyti til ferðútreiðslurnar, sum í løtuni er kr. 3500 fyri hvørt skúlaskeið. Fyri at fáa ferðagjald, skal oyðublaðið Lønarendurgjald og ferðagjald til lærupláss útfyllast og sendast til Yrkisdepilin. Tað skal undirstrikast, at ein uppgerð skal vera Yrkisdeplinum í hendi í seinasta lagi 8 vikur eftir hvørt skúlaskeið.
Tað kemur við millumbilum fyri, at lærlingur, sum er byrjaður í læru í ávísari yrkisútbúgving, seinni ynskir at koma í læru í einari aðrari yrkisútbúgving, áðrenn hann/hon er liðugur við ta fyrru útbúgvingina.
Yrkisdepilin fær í slíkum føri spurningin, um hetta kann lata seg gera og hvussu ein skal bera seg at í slíkum føri.
Fyrst er at siga, at hevur ein frammanundan ein lærusáttmála við fyritøku, eigur hesin fyrst at verða settur úr gildi, áðrenn til ber at gera nýggjan sáttmála. Fyri at kunna seta ein lærusáttmála úr gildi eftir at 3-mánaðar royndartíðin er úti, skulu bæði lærlingurin og læruplássið skriva undir upp á, at sáttmálin verður settur úr gildi. Eru hesar treytir loknar, kann lærlingur gera nýggjan lærusáttmála við somu ella aðra fyritøku og byrja yrkisútbúgvingina í tí útbúgvingini, sum hann ístaðin ynskir at koma í læru í.
Er útbúgvingin, sum ein ístaðin fer undir, nærskyld við ta útbúgvingina, ein áður fór undir, kann lærlingurin søkja um at fáa ein part av lærutíðini í nýggju útbúgvingini stytta. Umsóknin skal sendast til Yrkisdepilin, og tekur avvarðandi yrkisnevnd støðu til umsóknina.
Í § 10 í yrkisútbúgvingarlógini eru trinnanda ásetanir viðvíkjandi útreiðslum í sambandi við skúlagongdina hjá lærlingum.
Í stk. 1 er ásett, at landskassin veitir stuðul til tær beinleiðis undirvísingarútreiðslurnar. Høvuðsreglan her er, at talan er um útreiðslur, sum einki beinleiðis hava við tað einstaka læruplássið ella tann einstaka lærlingin at gera. Sum dømi kann nevnast løn til lærarar, hølisútreiðslur og útreiðslur til útbúnað.
Í stk. 2 er ásett, at læruplássini rinda útreiðslurnar til undirvísingartilfar undir skúlagongd. Her er talan um tilfar, sum lærlingarnir skulu brúka undir skúlagongdini. Í høvuðsheitum er talan um bókatilfar o.l., sum lærlingarnir sambært lesiætlanini skulu hava.
Stk. 2 ásetir eisini, at læruplássini rinda tilfarsnýtsluna í sambandi við yrkis- og sveinaroyndir. Tað er ikki í øllum útbúgvingum, at serligt tilfar verður nýtt til royndirnar. Í t.d. træyrkjunum verður ein lutur tilevnaður, so sum partur av einari trappu, modell av einum húsið o.l. Undir viðgerðini av lógarbroytingini av hesi lógargrein varð umrøtt, at tann sum rindar eisini hevur ræðisrættin. Við øðrum orðum eiga læruplássini tað undirvísingartilfarið og tilfarið, sum verður nýtt til royndirnar og sum tey hava rindað fyri. Viðvíkjandi uppgávum, rapportum v.m. ið vera gjørdar undir skúlagongdini, um ikki annað er avtalað, verður víst til Løgtingslóg nr. 30 frá 30. apríl 2015 um upphavsrætt § 1 stk. 2.
Í stk. 4 er ein sera eintýðug áseting, nevnliga, at skúlagongdin er ókeypis fyri lærlingarnar. Hetta vil siga, at lærlingar als ikki rinda fyri sjálva skúlagongdina. Leggur lærlingurin pening út fyri neyðugt keyp av bók/bókum e.l., eigur hann at fáa útreiðslurnar endurgoldnar av læruplássinum.
Um lærlingur og lærupláss koma ásamt um at leingja lærutíðina, so skal hetta fráboðast Yrkisdeplinum á oyðublaðnum Umsókn um broyting í lærusáttmála
Hetta hevur týdning fyri at fyrisitingin og skúli kunnu fáa fráboðan um, at lærutíðin hjá viðkomandi lærlingi er longd, og at lærlingur t.d. tessvegna ikki fær møtt upp til skúlagongd, ella at lærlingur, sum møguliga skal hava almannastuðul, kann fáa váttan um, at lærutíðin er longd t.d. vegna sjúku ella farloyvi orsaka barnsburð.
Um sveina- ella yrkisroynd verður hildin eftir, at ásetta sáttmálatíðin er lokin, hvør skal so taka stig til sáttmálabroytingina?
Høvuðsreglan er, sum tað framgongur av ásetingini, at sveinaroynd skal verða hildin, áðrenn sáttmálatíðin er lokin. Hinvegin kemur fyri, at sáttmálatíðin av onkrari orsøk er úti áðrenn sveinaroynd hevur verið hildin, og tá skal sambært ásetingina lærusáttmálin broytast og leingjast samsvarandi.
Av tí at hetta er eitt lógarkrav, tekur Yrkisdepilin stig til sáttmálabroytingina. Tað verður gjørt á tann hátt, at Yrkisdepilin broytir lærusáttmálatíðina til at enda seinasta dagin, sum sveinaroyndin hjá viðkomandi lærlingi er sett at verða. Samstundis boðar Yrkisdepilin bæði lærlinginum og læruplássinum frá sáttmálabroytingini.
Um lærlingur frammanundan hevur lokið ein part av tí útbúgving, sum nevnd er í lærusáttmálanum, kann sáttmálin vanliga bara fevna um vantandi partarnar av verkligu læruni og skúlagongdini.
Um lærlingur, sum av aðrari útbúgving ella viðkomandi starvsroyndum, hevur serligar fortreytir at fara undir ta útbúgving, sáttmálin fevnir um, kann viðkomandi yrkisnevnd samtykkja, at útbúgvingin kann verða stytt.
Um lærlingur og lærupláss meta, at lærlingur lýkur onkra av hesum treytum, t.d. um lærlingur hevur lokið part av skúlagongdini, sum hoyrir til yrkisútbúgvingina lærlingurin er undir, ber til at søkja um stytta lærutíð. Ella um lærlingur hevur viðkomandi starvsroyndir, t.d. hevur starvast við tað sama, sum sáttmálin fevnir um, áðrenn viðkomandi er byrjaður at læra. Umsóknin um styttað lærutíð verður fest á oyðublaðið "umsókn um broyting í lærusáttmála". Oyðublaðið er at finna her á heimasíðuni. Umsóknin verður send til Yrkisdepilin. Viðkomandi yrkisnevnd viðgerð síðani málið á komandi fundinum (upplýsast kann, at hvør yrkisnevnd hevur 4 ella 5 fundir um árið).
Aldur er ikki grundarlag fyri at fáa stytt lærutíðina. Í lógini er tó ásett, at fyri lærling, sum av aðrari útbúgving ella viðkomandi arbeiðsroyndum hevur serligar fortreytir at fara undir ta útbúgving, lærusáttmálin fevnir um, kann viðkomandi yrkisnevnd samtykkja at stytta lærutíðina.
Nærri upplýsingar um læruplássgóðkenning eru at finna í Reglugerð um góðkenning av læruplássum.
Umsóknin verður viðgjørd á fundi í viðkomandi yrkisnevnd, og virkið fær sendandi skriv um niðurstøðuna hjá nevndini.
Um virkið er góðkent sum lærupláss, kann sáttmáli gerast við lærling í sama yrki og/ella í somu sergrein, sum nevnd er í gókenningini.
Ein læruplássgóðkenning varir í 5 ár. Tá ið tey 5 árini eru liðin, skal søkjast av nýggjum.
Lærusáttmálaskjalið er at fáa frá Yrkisdeplinum; virkið kann fáa tað sent ella koma eftir tí, skjalið kann eisini takast niður av heimasíðu Yrkisdepilsins www.yrkisdepilin.fo undir oyðibløð.
Síðani verður lærusáttmálin útfyltur og undirskrivaður av sáttmálapørtunum. Lærusáttmálin skal undirskrivast áðrenn læran byrjar, t.v.s. at sáttmálin kann í fyrsta lagi taka við, sama dag hann er undirskrivaður.
Umsitingargjaldið á 3000 kr. skal rindast áðrenn Yrkisdepilin sendir lærusáttmálan aftur til partarnar.
Yrkisdepilin eftirkannar um sáttmálin er rætt útfyltur og um læruplássið lýkur treytirnar, t.d. um talið av yrkislærdum og talið av lærlingum samsvara, (vanliga skal ein yrkislærdur verða fyri hvønn lærling). Eisini skal framganga hvussu lønin er avtalað millum sáttmálapartarnar, og hvussu nógvar tímar vanliga arbeiðstíðin er um vikuna.
Um lærlingurin hevur lokið prógv aftaná fólkaskúlan, skulu avrit av hesum leggjast við lærusáttmálanum, og um partur av læruni fer fram í øðrum virki (útisetavirki), skal viðmerkjast hvat virki talan er um, v-tal og tíðarskeið.
Báðir sáttmálapartar skulu skriva undir lærusáttmálan, og um lærlingurin er undir foreldramyndugleika, skal verji lærlingsins eisini skriva undir. Um alt er í lagi, letur Yrkisdepilin Mentamálastýrinum lærusáttmálan til góðkenningar. Tá góðkenningin er farin fram, verður sáttmálin skrásettur og sáttmálapartarnir fáa hvør sítt avrit av góðkenda lærusáttmálanum.
1) Hjá lærlingum við 9. floks prógvi er lærutíðin 4 ár.
2) Hjá lærlingum við FHS-prógvi er lærutíðin 3 ár.
3) Hjá lærlingum við students-, HF-, HT- ella HIF-prógvi er lærutíðin 2 1/2 ár.
4) Hjá lærlingum við students-, HF-, HT- ella HIF-prógvi og sum harumframt hava FHS-prógv er lærutíðin 2 ár.
5) Hjá lærlingum við HH-prógvi er lærutíðin 2 ár.
Viðv. ad. 1): Lærlingar, sum ikki hava FHS-prógv, skulu taka hesa støðisútbúgvingina í 4 ára lærutíðini. Hetta kann gerast við at fylgja einum FHS flokki ella við at fylgja kvøldundirvísingini á skúlanum. Støðisútbúgvingin skal verða lokin áðrenn farið verður upp til endaligu royndina í yrkisútbúgvingini.
Viðv. ad 3): Lærlingar við students-, HF- ella HT-prógvi skulu í lærutíðini hava tikið hesar lærugreinir við í minsta lagi próvtalinum 6 í miðal: Virkisbúskapur C, Sølubúskapur C, Kunningartøkni C, og eina vallærugrein: Vinnulívsrættur C, Altjóðabúskap B, Sølubúskapur B, Kunningartøkni B ella eina økislærugrein, sum í minsta lagi er 105 tímar. Lærlingar við HIF-prógvi hava í HIF-útbúgvingini tikið nevndu lærugreinir, men skulu taka málsviðgerðapartin í lærugreinini Kunningartøkni C, tó ikki, um lærlingur við HIF-prógvi hevur luttikið í einari EBG-kapping.
Nevndu lærugreinir kunnu takast við at fylgja einum FHS flokki ella við at fylgja kvøldundirvísingini á skúlanum. Lærugeinirnar skulu verða loknar áðrenn farið verður upp til endaligu royndina í yrkisútbúgvingini. Avrit av próvskjølunum skulu latast Yrkisdeplinum, tá ið allar lærugreinirnar eru loknar. Aftaná 1. juli 2006 geva hesar lærugreinir ikki stytting í lærutíðini.
Øll kravd skúlagongd í sáttmálatíðini, bæði tá talan er um støðisútbúgvingina (samanber ad. 1) ella tá talan er um stakar lærugreinir (samanber ad. 3) er partur av lærutíðini. Hetta merkir, at um lærlingur gongur á skúla um dagin, verður hann ikki frádrigin í løn. Fer skúlagongdin fram í frítíðini, hevur lærlingurin rætt til kompensatión í samráð við sín arbeiðsgevara.Lærlingar, sum skulu taka omanfyri nevndu FHS-støðisútbúgving ella lærugreinir, eiga at venda sær til handilsskúlan, sum leggur eitt tímaskema fyri undirvísingina í støðisútbúgvingini ella lærugreinunum í samráð við tann einstaka lærlingin.
Viðv. lønarendurgjaldinum:
Í §33, stk. 4 í yrkisútbúgvingarlógini er ásett, at "Landskassin endurrindar læruplássunum lærlingalønina, sum tó ikki kann verða hægri enn ásetta minstalønin sambært sáttmála millum avvarðandi yrkisfeløg, meðan lærlingurin fær ta til læruna hoyrandi skúlagongd". Í kunngerðini, kunngerð nr. 116 frá 14. desember 2000 um lønarendurgjald og ferðagjald til lærupláss, er ásett, at frítíðarløn skal íroknast endurgjaldið.
Viðv. ferðagjaldinum:
Í §33, stk. 5 í lógini er ásett, at "Landskassin veitir læruplássum eitt fast gjald til ferðaútreiðslur, sum standast av, at lærlingur er noyddur at fara til Danmarkar fyri at fáa ta til læruna hoyrandi skúlagongd, av tí at henda skúlaundirvísing ikki fæst í Føroyum." Ferðaendurgjaldið er tilsamans kr. 3.500 fyri hvørt skúlaskeið.
Sí annars undir "viðmerkingar", nr. 2-4.
Hvussu geri eg?
Hevur lærupláss lærling, sum tekur ella hevur tikið ávíst skúlaskeið, skal læruplássið og skúlin útfylla oyðublaðið "Lønarendurgjald til lærupláss" ella oyðublaðið "Lønarendurgjald og ferðagjald til lærupláss" Oyðubløðini fáast frá Yrkisdeplinum ella skúlunum. Talan er sum nevnt um 2 oyðubløð. Annað oyðublaðið ("Lønarendurgjald til lærupláss") skal nýtast, tá lærlingur hevur gingið í føroyskum skúla, og hitt ("Lønarendurgjald og ferðagjald til lærupláss"), tá lærlingur hevur gingið í donskum skúla. Tað seinna skal sostatt nýtast til bæði lønarendurgjald og til ferðagjald.
Oyðubløðini fáast frá Yrkisdeplinum ella heintast á heimasíðuni: www.yrkisdepilin.fo. undir Oyðubløð.
Viðmerkingar:
Spurningurin er: Hvat fáa læruplássi endurgoldið (lønarendurgjald) tá lærlingurin hevur verið í skúla?
Svar: Sjálvt um lærlingurin í hesum føri fer í 5. læruár, fær læruplássið endurgoldið 4 árs lærlingaløn eftir sáttmála millum viðkomandi yrkisfeløg
Tá lærusáttmáli verður undirskrivaður, skal teigur 5 (lønar- og arbeiðsviðurskifti) í lærusáttmálanum útfyllast. Har er viðmerkt hvør lønarsáttmáli er galdandi (millum hvørji yrkisfeløg), hvussu nógvar tímar vanliga arbeiðstíðin er um vikuna og lønarútgjaldsdagur.
Ofta er eisini ivi um lønina, tá ið lærlingur er sjúkur/sjúkrameldaður. Tá ið spurningar verða settir Yrkisdeplinum um lønarviðuskifti, vísa vit altíð til viðkomandi yrkisfelag.
Viðv. fyrispurningum um løn í sambandi við barnsburðarfarloyvi, verður víst til nýggju barsilsskipanina (Barsilsskipanin - tlf 352600).
Ja, ein kann gott fáa nýtt sveinabræv/lærubræv, um tað gamla er burturmist.
Tá ið tað kemur fyri skal Yrkisdepilin hava at vita navn, føðingardag, nær sveinaroyndin/yrkisroyndin er staðin, og hvat viðkomandi er avlærdur sum.
Í sambandi við læruna, skulu lærlingar í skúla við ávísum millumbilum. Er talan um handverkslærlingar, fer skúlagongdin fram í einum føroyskum ella donskum tekniskum skúla, og er talan um lærlingar í handils- ella skrivstovuyrkinum, fer skúlagongdin fram á Føroya Handilsskúla ella á einum donskum handilsskúla.
Sambært § 4, stk. 3 í galdandi kunngerð um lærusáttmálar, kunngerð nr. 101 frá 18. juni 2001, er ásett, at "Tá ið lærupláss frá skrivstovuni hjá avvarðandi yrkisnevnd hevur móttikið góðkenda sáttmálan, skal læruplássið innskriva lærlingin til góðkendan yrkisskúla.". Hetta vil siga, at tá ið eitt lærupláss frá Yrkisdeplinum hevur móttikið góðkendan lærusáttmála, er eisini hjálagt eitt yvirlit yvir tann skúla ella teir skúlar, sum lærlingurin kann innskrivast á og eitt innskrivingaroyðublað.
Mannagongdin í sambandi við innskrivingina av lærlingi til skúlagongdina er sostatt:
• Yrkisdepilin sendir læruplássinum góðkendan lærusáttmála umframt eitt skúlayvirlit og eitt innskrivingaroyðublað
• Læruplássið útfyllir innskrivingaroyðublaðið og sendur tað til tann valda skúlan saman við avriti av lærusáttmálanum
• Er talan um handverkslærling og skúlagongdin er á donskum skúla, skal læruplássið eisini útfylla og senda annað innskrivingarblað til donsku yrkisnevndina saman við avriti av lærusáttmálanum.
Í nevndu § 4, stk. 4 er ásett, at "skúlin, sum lærlingurin skal verða tikin inn á, skal í seinasta lagi 4 vikur áðrenn nýtt skúlaskeið byrjar, senda lærlinginum og læruplássinum boð um, nær skeiðið byrjar og hvussu leingi skeiðið varir."
Tað er bert neyðugt hjá læruplássum at innskriva lærling til tað fyrsta skúlaskeiðið.
Yrkisútbúgvingarlógin ásetir tó í § 36, stk. 1, nr. 4, at lærlingur og lærupláss kunnu gera avtalu um at leingja útbúgvingartíðina, um lærlingurin, hevur niðursetta arbeiðstíð ella farlovvi orsakað av serligum viðurskiftum.
Hetta merkir, at arbeiðir lærlingur niðursetta arbeiðstíð (eisini orsaka t.d. endurútbúgving), skal útbúgvingartíðin leingjast samsvarandi eftir avtalu millum lærupláss og lærling.
Lærlingur kann sostatt arbeiða (læra) við niðursettari tíð. Mælt verður tó til, at arbeiðstíðin (lærutíðin) ikki skal verða undir hálva tíð. Lærutíðin verður longd samsvarandi. Fer lærlingur í niðursetta tíð eftir at hann er byrjaður í læru, skal hetta fráboðast Yrkisdeplinum.
Lógin, ið talan er um, er Løgtingslóg nr. 74 frá 8. mai 2001 um dagpening vegna sjúku v.m. Lógin liggur á heimasíðuni logir.fo.
Lógin ásetir m.a. soleiðis,
- Rætt til dagpening hava persónar frá tí degi, teir eru vorðnir 16 ára gamlir.
- Tann, ið seinastu 5 vikurnar undan sjúkrafráveruni hevur verið í løntum arbeiði í minst 20 tímar tilsamans, hevur rætt til dagpening frá 1. fráverudegi.
- Verður fráboðan um sjúkrafráveru móttikin á Almannastovuni í seinasta lagi 30. dagin aftaná 1. fráverudag, kann dagpeningur játtast frá og við 1. fráverudegi.
- Verður fráboðanin móttikin á Almannastovuni seinni enn ásett í stk. 1, kann dagpeningur bert játtast frá móttøkudegnum.
- Dagpengamóttakarin hevur sjálvur ábyrgdina av, at fráboðanin verður latin Almannastovuni rættstundis.
- Dagpeningaveitingin verður goldin afturút fyri eina viku í senn.
Lógin fevnir eisini um lærlingar. Gev gætur:
• at hevur tú seinastu 5 vikurnar undan sjúkrafráveruni verið í løntum arbeiði í minst 20 tímar tilsamans, hevur tú rætt til dagpening frá 1. fráverudegi,
• at tú skalt fráboða sjúkrafráveruna til Almannastovuni í seinasta lagi 30. dagin aftaná 1. fráverudag, og
• at umsóknaroyðublað til dagpening fæst frá Almannastovuni.
Hetta merkir, at tað sum høvuðsregla er skyldan hjá tí einstaka læruplássinum (virkinum) at boða frá, tá ið virkið t.d. fer konkurs og tær harvið grundleggjandi fyritreytirnar fyri einum lærusáttmála sostatt detta burtur.
Í § 39 í lógini er harumframt ásett (undirstrikingin gjørd av Yrkisdeplinum):
Legg til merki, at fráboðanin frá tí, sum sendir inn uppsøgnina eftir stk. 2, skal verða okkum í hendi í seinasta lagi 1 mánaða eftir, at uppsigandi parturin hevur fingið kunnleika um viðurskiftini.
Í sambandi við uppsøgnina, sum skal verða skrivlig og undirskrivað, er tað av týdningi, at m.a. upplýsingarnar verða grundgivnar og sagt verður frá, frá hvørjum degi sáttmálin skal setast úr gildi.
Yrkisútbúgvingarlógin hevur ongar ásetingar um uppsagnarskyldu, tá ið lærlingur hevur lokið lærutíðina. Einasti lønarsáttmáli, sum hevur áseting hesum viðvíkjandi er sáttmálin millum S&K-felagið og Føroya Arbeiðsgevarafelag, har tað í § 9, stk. 4 er ásett soleiðis: Ynskir lærumeistari at siga upp lærling í samband við, at hann hevur útstaðið lærutíð sína, so verður hetta at gera við 1 mánaða freist til tann 1.sta í einum mánaði.
Henda ásetingin í lønarsáttmálanum millum S&K-felagið og Føroya Arbeiðsgevarafelagið skal skiljast soleiðis, at hevur lærumeistari (lærupláss) ikki sagt upp lærling, tá hann hevur útstaðið lærutíð sína, er lærlingur at rokna sum framvegis í starvi til arbeiðsgevarin sigur hann upp við 1 mánaða freist til tann 1.sta í einum mánaði. Sáttmálin sigur einki um, um lærlingur hevur nakra uppsagnarfreist.
Niðurstøðan er sostatt:
- at partarnir eru bundir at lærusáttmálanum til lærutíðin sambært lærusáttmálanum er úti
- at lærlingur er leysur av læruplássinum, tá ið hann/hon hevur lokið lærutíðina sambært lærusáttmálanum
- at lærupláss ikki hevur skyldu at hava lærling í starvi eftir at lærutíðin sambært lærusáttmálanum er úti, samanber tó omanfyri nevndu áseting í sáttmálanum millum S&K-felagið og Føroya Arbeiðsgevarafelag.
Kelda: www.yrkisdepilin.fo.


c: text/html

text:
Nú formaðurin í Vágs Kappróðrarfelag hevur lagst eftir Vágs kommunu á Facebook, kenna vit okkum noydd at koma við einari rættleiðing.
Vágs Kappróðrarfelag hevur í farna ári fleiri ferðir verið í samskifti við Vágs kommunu um ætlanina í Vaskiskúrinum á Gørðunum. Umboð fyri nevndina í Vágs Kappróðrarfelag hava eisini verið á fundi við Mentunarnevndina og hava eisini tosað við forkvinnuna í Mentunarnevndini og borgarstjóran um ætlanina.
Vágs Kappróðrarfelag hevur frá byrjan fingið at vita, at Vágs kommuna sera gjarna vil stuðla hesari verkætlan.
Kommunan er kunnað um, at ætlanin fevnir um at keypa Vaskiskúrin og síðani seta hann í stand eftir tekningum, sum lagdar eru fyri Mentunarnevndina.
Kappróðrarfelagið hevur kunnað um, at øll ætlanin helst fer at kosta omanfyri 1,5 mió. kr., og at tá hevur verið roknað við, at Vaskiskúrurin kundi fáast rímuliga bíliga, og fyri minni enn tað seinasta boðið á 420.000 kr., sum Kappróðrarfelagið hevur givið.
Vágs Kappróðrarfelag hevur frá fyrsta degi fingið at vita, at Vágs kommuna vil stuðla ætlanini. Ítøkiliga hevur Kappróðrarfelagið fingið at vita, at kommunan varð sinnað at koma við 200.000 kr. til keypið. Og víst hevur eisini verið á, at man eisini vildi hjálpa til fíggjarliga við ístandsetanini, uttan at nøkur upphædd hevur verið nevnd.
Tá tað verður sagt, at tað ikki hevur eydnast at fáa Vágs kommunu inn á banan at stuðla ætlanini, so er hetta ikki rætt, og eru vit í Mentunarnevndini sera hørm og kedd um, at hesi ósannindi eru løgd út á hendan hátt.
Mentunarnevndin hjá Vágs kommunu

robotstxt: allowed

filter: keep


text:
Arbeiðsøki
Sálarlig viðgerð – einstaklingar, pør, familjur og bólkar
Samrøður við ung og vaksin
Kanningar og metingar fyri stovnar og myndugleikar
Faklig vegleiðing/supervisión við sálarfrøðingum og øðrum yrkisbólkum
Fyrilestrar, skeið og onnur undirvísing
Útbúgving sum sálarfrøðingur
2- ára eftirútbúgving innan systemiska og narrativa terapi
Serútbúgving innan etingarólag
Autoriseraður sálarfrøðingur
Kandidatútbúgving frá Universitetinum í Keypmannahavn
Starvsroyndir
Psykoterapeutisk Center Stolpegård 2012-2016
Serøki
Míni serøki eru m.a. tunglyndi, etingarólag, sorg, avleiðing av kynsligum ágangi, strongd og trauma (PTSD). Eg arbeiði út frá einum systemiskum og narrativum ástøði.
Viðkomandi skeið
’Respons baseret terapi’, Allan Wade 2015
’Samarbejde i psykoterapeutisk praksis’, Harlene Anderson 2013
’EDE’ (Eating Disorder Examination), Loa Clausen 2013
Motivatións terapi, Josie Geller og Angie Jakubowska 2011
Limaskapur
Føroyskir Sálarfrøðingar


text:
- Eg havi ikki álit á Jan Lamhauge. Longri er tann søgan ikki.
Hetta var grundgevingin fyri, at fyrrverandi løgmaður, Kaj Leo Holm Johannessen, noktaði at luttaka í einari sending um eina fiskivinnunýskipan. Hetta gongur fram í máli, har Løgtingsins Umboðsmaður hevur viðgjørt kæru frá Kringvarpinum um, at løgmaður noktaði at úttala seg – í hesum føri til journalistin Jan Lamhauge.
Løgtingsins umboðsmaður hevur ikki gjørt nakra greiða niðurstøðu í málinum um, hvørt tað var sakligt ella ósakligt av løgmanni. Sólja Ólavsdóttir sigur tó, at tað er upp til løgmann at taka støðu til, um hann vil úttala seg.
- Tá ein løgmaður ella landsstýrisfólk skulu taka støðu til, um tey ynskja at luttaka í eini samrøðu við ein fjølmiðil, gera tey sjálv av, um tey ynskja at úttala seg. Tað kann vera, at málið er ikki búgvið at úttala seg, ella at tey einki hava at bera fram um málið í støðuni, skrivar Sólja í Ólavstovu millum annað í niðurstøðuni.
Málið endar tó ikki har. Tí tað er eitt krav um sakliga fyrisiting, at løgmaður kann greiða frá orsøkunum til, at hann ikki hevur álit á einum journalisti, sum var grundgevingin fyri, at løgmaður noktaði at luttaka.
- Hetta má sum øll onnur fyrisiting eftir mínum tykki tola at verða eftirkannað, sigur Sólja í Ólavstovu og vísir til umboðsmanslógina.
Einasta ítøkiliga frágreiðingin løgmaður hevði er, at hann segði seg hava “so ringar royndir av journalistinum”, men hann grundgav ikki gjøllari fyri, hvørjar hesar vóru. Ringar royndir kunnu vera so nógv, til dømis at journlisturin er kritiskur.
- Tað er ikki greitt, um orsøkin til ringu royndirnar av journalistinum eru negativ og kritisk umrøða av løgmanni og rikna politikkinum, ella um misálitið var grundað á illoyalan journalistikk, sigur Løgtingsins umboðsmaður í sínari niðurstøðu.
Sostatt er greitt, at tað er ikki nóg mikið, at løgmaður ella landsstýrisfólk velja ein ávísan journalist frá, tí journalistar skulu grundleggjandi viðgerast eins. Við tað at Kaj Leo Holm Johannessen ikki longur er løgmaður, sleppur hann tó undan nærri kanning.
- Grundgevingin hjá løgmanni er ikki nærri útgreinað, og tá táverandi løgmaður ikki longur situr í embætinum havi eg ikki møguleika at gera meria við hendan spurningin, sigur Sólja í Ólavstova, løgtingsins umboðsmaður, í sínari endaligu niðurstøðu.
Niðurstøðan er sostatt, at løgmaður og landsstýrisfólk hava fullan rætt till at nokta at úttala seg í ávísum málum, hava tey haldgóðar orsøkir. Men er orsøkin, at tey ikki álit á einum ávísum journalisti, skulu tey kunna grundgeva sakliga fyri hesum, og tað gjørdi táverandi løgmaður ikki.


text:
Navn: Dina Jensdóttir Bech
Stutt um Dinu: Dina Jensdóttir Bech er av Skála. Hon er 21 ára gomul og gongur á 2.árið á læraraskúlanum á Fróðskaparsetrinum. Umframt hetta, so eigur og rekur hon heimasíðuna Vakurleiki.fo. Har leggur Dina kristnar bloggar og stutt, frísk videoklipp út um ymisk bíbilsk evnir. – Til tíðir eisini nøkur kreativ video. – Hon hevur eitt ynski um at uppbyggja og áminna menniskju, serliga ungar gentir, við sannleikum Guds í Bíbliuni. “Tørvurin er ómetaliga stórur, eisini í Føroyum,” sigur hon.
Annað: Dina hevur eisini heimasíðuna www.vakurleiki.fo
Hetta eru 10 partar um kyn, kenslur, kærleika, hjúnaband, einleika, sex, forlovilsi, “singleness” og ymisk, sum fellur uttanfyri bíbilska hjúnabandið.
10 partar, sum vísa á bíbilsk ráð í samband við hesi evni, sum hugtaka okkum menniskju so nógv í dag.
Og í dag, so fara vit at tosa um Kyn 1.partur. Hvat Bíblian sigur við okkum trúgvandi at kyn er? Sum tit vita, so er Bíblian orð Guds og er før fyri at svara øllum okkara spurningum. Hon kann eisini ráðgeva og rættleiða okkum. Bíblian er ikki ávirkað av tíðarrákinum, og hon er skrivað av einum ævigum Gudi, tí kann hon siga okkum sannleikan. (Jóh.17,17)
Vit liva í einum samfelag í dag, sum sigur at kyn er avgjørt og ávirka av litið (blátt og ljósareytt), klæðum, hvussu fólk fara við tær, hvør onnur siga tú ert, tínum kenslum og hvønn tú dámar. Fólk og samfelagið í dag fær kyn at ljóða so innviklað. MEN veitst hvat, Bíblian sigur nakað annað. Bíblian sigur, at kyn er einfalt og greitt.
Bíblian sigur, at Gud hevur skapt menniskjuna sum mann og kvinnu. Hvør kykna í okkara kroppi er segla við XX ella XY. Okkara kyn er bókstaviliga í okkara DNA! OG eg eri ikki bara eitt menniskja, eg eri ein kvinna! Og Gud ynskti, at tað skuldi verða so. (1.Mós.1,26-28; 1.Mós.2,20-25; Matt.19,5-6; Ef.5,31). Og Gud er faktiskt so smartur, at Hann skapti okkum í einum likami, sum skuldi vísa og minna okkum á hvønn dag, hvat kyn tey eru.
Gud er ikki ein Gud, sum vil hava okkurt at ganga ósikkurt, forvirrað og ivasom. Gud vil, at vit skulu vera sikkur og hava fulla vissu. Hann skrivar (1. Jóh.5,13; Hebr.11,1). Gud vil, at vit skulu vita. Gud vil, at vit skulu hava fulla vissu. Gud vil, at vit skulu verða sannførd so vit kunnu hvíla, serliga viðvíkjandi frelsuni. Vit vita, at við at trúgva á Gud so eru vit frelst allar ævir (punktum).
Og tá tað kemur til kyn, hvat kyn vit eru. So vil Gud als ikki, at vit skulu ivast, verða ósikkur og ivasom. Gud vil, at vit skulu vita, hava fulla vissu og verða sannførd. So hann gav okkum eitt likam, sum vísir okkum á og prógvar við DNA, hvat kyn vit eru. (1.Mós.2,23)
So tá eg ivist, so spyrji mítt likam OG ikki mínar kenslur!, hvat kyn eri eg. Eg eri ein kvinna, eg síggi tað, og tað eingin ivi í tí. So einfalt er tað. Og lat ongan gera teg ørkymlaðan um títt egna kyn, tí tað so einfalt.
Títt kyn er ein eginleiki kropsliga, mentalt, sálarliga og andaliga, sum Gud ynskir at brúka til Sína æru. So Gud gav okkum Bíbliuna, so vit kunnu við henni skilja Guds ætlan fyri okkara lív, við tí kyninum, sum vit eru skapt við. Kyn er ikki innviklað og háfloyt. Kyn er einfalt og greitt. Kyn er ikki nakað tú velur. Tað er nakað, tú verður skaptur við. Genta ella drongur.
Títt kyn er eingin tilfeldigheit, títt kyn er Gudgivið. Og Gud hevur bestemma títt kyn áðrenn tú nakrantíð vart føddur. Hann skrivaði tað í títt DNA tá tú vart gitin í móðurlívið, og tað kanst tú aldri broyta. (Sálm.139,13-17)
Kyn – XX og XY
Vit liva í einum rákið, sum roynir at útstrika kyn. Tey halda uppá, at kyn er nakað sum samfelagið er komið við. Nakað, sum vit hava funnið uppá gjøgnum árini. Kyn hevur als ikki nakað við litir, arbeið osv. at gera. Kyn er grundini ein partur av at verða menniskja. Blaða vit uppá síðu 1 í Bíbliuni, so er kyn eitt tað fyrsta vit læra um menniskja. At vera kona og maður, er tað, ið tað merkir at verða skaptur í mynd Guds. (1.Mós.1,26) Bæði kyn myndað ella spegla, hvussu Gud er. Gjøgnum alla Bíbliuna verður myndatala nýtt, tá Gud verður lýstur við mannligum og kvinniligum eginleikum. Ja, Gud verður kallaður Hann og ikki hon. Hann er húsbøndi til ísrael, faðir til messias, kongur, krígsmaður, brúðgómur hjá samkomuni osv. Men Gud Skaparin verður eisini myndaliga kallaður El-Shaddai (Shad merkir bróst); ein mamma, sum føðir; ein mamma, sum gevur bróst; og ein høna sum ynskir at savna høsnarungunum undir veingir sínar. (1.Mós.49,25; 5.Mós.32,18; Es.42,14; Es.49,15; Luk.13,34). Gud er ikki menniskjaligt kyn, sum vit hugsa um tað, tí Gud er andi. Vit liva og verða skapt av eggi og sáði frá kvinnu og manni. Soleiðis fáa vit eina byrjan. Men Gud er ævigur hevur onga byrjan og ongan enda, hann er omanfyri kyn. Men besti mátin at lýsa hansara eginleikar, so vit skilja tað, er við at lýsa hann við okkara eginleikum, sum eru skapt í Hansara mynd (Jóh.4,24) Men aftur til menniskja. Kyn er grundarlagið fyri mannaættini. Tað er ikki nakað sum kom eftir syndafallið. Frá byrjanini, frá fyrsta setningi um menniskjað í Bíbliuni, so vóru vit maður og kvinna. Um vit sleppa okkum av við kyn og kynsrollur (sum hava samband við hvørt annað), so eru vit í vanda fyri hála grundarlagið undan mannaættini. Við kyn kunnu vit skilja hvønn Gud skapti okkum at verða.
Javnlíkar…
Tað fyrsta vit læra um kynini í Bíbliuni er, at tey eru javnlíkar, líkastillað.
- Vit eru bæði skapt í mynd Guds
- Vit eru bæði kalla til at “fylla jørðina og ráða yvir henni.” Skapa eina mentan og skapa heimin til ein urtagarðs-bý.
- Vit eru bæði kalla til at “nørast og vaksa í tali.” At fylla jørðina við lívi.
- Vit bæði bera bannið, frá synda-fallinum.
Eftir fallið og syndina, hevur menniskja sjálvt gjørt at menn og kvinnur eru blivin ólíka stillað. Men Gud hevur aldri verið fyri hesum. Gud sigur aftur og aftur gjøgnum alla Bíbliuna, at “Gud ger ikki mannamun.” Ein sannur lærusveinur Guds lurtar eftir orði Guds og ger ikki mannamun. (m.a. 5.Mós.10,17; 2.Krøn.19,7; Luk.20,21; Áp.10,34; Róm.2,11; Gal.2,6 ; Ef.6,9; Ják.2,9😉 Hvar enn so evangeliið er komið, so hevur tað gjørt meira fyri lyfta kvinnuna, enn nakað annað. Eitt orðatak sigur, at um Jesus gjørdi mun á kynunum uppá nakran máta, so var Hann fyri kvinnunum. Jesus fór við kvinnunum á ein hátt sum var fleiri 1000 ár framman fyri sína tíð. Og ikki bara Jesus. Søgugranskarar meina, at Paulus var hin fyrsti høvundurin í søgu menniskjans, sum kjakaðist fyri, at menn og kvinnur vóru skapt sum javnlíkar. (Gal.3,26-28). Eingin segði hetta tá í tíðini, og eingin sigur hetta í stóra partinum av modernaða heiminum. Hugsa um munin millum kynini í vesturheiminum, miðeystri og í Asia.
Bíblian ger ikki mammamun. Kvinnur eru uppá ongan máta lægri mettar enn menn. Vit eru javnlíkar, hava sama viðri í eygum Guds uppá allar mátar.
MEN vit eru eisini serstøk. Vit líkjast, men vit hava ymiskar uppgávur.
Serstøk likamliga og funktionelt
Hvussu eru vit ymisk? Fyrst og fremst so eru vit likamliga ella biologisk ymisk. Vit eru fødd við ymiskum kropslimum sum geva okkum eyðkenni sum kvinna ella maður. Tá eg var fødd so var eg fødd við kvinnuligum limum. Hetta er ikki nakað sum var tvungið uppá meg við mentanini. Tað var í mínum DNA frá, tí eg var gitin í móðurlívi. Eg eri eitt menniskja og eg eri ein kvinna.
Eitt annað dømi, sum ger okkum serstøk er funktión, ella virknaður. Vit eru meira enn anatompy ella kropsbygnaðarfrøði. Menn kunnu planta lív í eina kvinnu, so hon verður við barn. Hetta kann ein kvinna aldri gera. Eg, sum kvinna, eri før fyri at bera eitt barn í búkinum og bróstføða tað. Hetta er nakað, sum menn aldri kunnu gera. Hetta er tí, vit ikki kunnu skilja kynini frá kynsleiklutum ella teirra persónligu uppgávum. Hvussu vit so lesa hendingina í 1.Mósebók, so sigur hon okkum okkurt um, hvørji vit eru.
Serstakar uppgávur
Hvat er so at vera ein kvinna? Og hvat er so at verða ein maður? Okkara mentan hevur eina so løgna hugsjón av hesi lýsing. Nakrantíð hoyrt “Menn gráta ikki.” ella “Kvinnur skulu ikki sleppa at verða heima og ansa børnini.”
Hyggja vit í bløðini og síggja modellirnar fyri konufólk, so er lætt at fara at hugsa, at tað er tað, sum tað merkir at verða konufólk. Og eg undrist á, at menn við skurðviðgerð, kunnu koma at síggja meira kvinnuligir út enn eg, sum havi XX kromosom. Men takk Gud fyri, at modellirnar í bløðunum ikki bestemma definitiónina fyri, hvat tað er at verða eitt konufólk, tí sjálvt eg lúki ikki flestu av teirra høgu standardum fyri perfektan kropp og sterka persónligheit osv. Og hesi tingini, sum bløðini, mentanin og mótin kemur við, eru ting, sum koma og fara frá gjøgnum tíðina.
Og hvat um tú ert ein kvinna, sum ikki tímur at brúka make-up, men lærir til bilmekanikarar ella ynskir bara at verða heimagangandi. Ger tað teg minni kvinnuliga? Als ikki. Ert tú fødd sum ein kvinna, XX-kromosom, so er tú ein kvinna per. definitión, eingin kann taka tað frá tær, og tú fært heldur ikki goymt tað fyri Gudi.
Avbjóðingin hjá okkum trúgvandi er, at reka burtur stereotypuna, sum samfelagið kroystir á teg, og halda teg til leiklutin, sum Gud hevur sett tær. So hvør er hesin leiklutur ella uppgáva?
Gud skapti Adam og setti Hann í Eden at arbeiða. Adam var skaptur fyrst, síðani kvinnan. (1.Mós.2,24-25). Legg merki til, at maðurin fer, ikki kvinnan. Hetta vísir okkum á, at maðurin er leiðarin í einum hjúnarbandið. Tað merkir ikki kúgari. At leiða merkir í grundini “at geva lív títt burtur til besta fyri ein annan.” Her er Jesus besta fyrimyndin.
Hinvegin er Eva hjálpari Adams. Orðið er “ezer” á hebraiskum, sum er umsett sum hjálp. Tað er ein, sum kemur undir liðina at hjálpa tær at røkka málið. Ein hjálpari er ein javnsettur, ein sum tú elskar og respekterar, sum hjálpir tær at røkka málið.
Bæði maðurin og kvinnan eru javnlíkar. Men tey hava ymiskar uppgávur og eru serstøk. Tað er brúk fyri teimum báðum, og eingin annar kann livað teirra kalli verdiga, enn júst tey (Ef.4,1). Vit síggja gjøgnum alla Bíbliuna, hvussu Gud kallar okkum javnlík, men serstøk.
.
Uppgáva mansins er m.a. at leiða, sum eisini kemur við eini ábyrgd. Vit síggja, at eftir fallið kemur Gud ikki til Evu, sum fyrst át av trænum. Nei, Gud dregur leiðaran til svars, sum er Ádam. Hetta sama hendir í dagligdegum. Hendir okkum við einum skipi, t.d. hevur maskinmeistarin gjørt ein feil, so verður hann ikki drigin til svar, men skiparin. Leiðarin hevur ábyrgd, og leiðarin verður drigin til svars. (1.Mós.1,16-17; 1.Mós.3,9-11; 1.Tim.3,2-5; 1.Tim.2,8; Ef.5,25-29 og v.33; Tit.2,2 og v.6-8; Ják.3,1; 1.Pæt.3,7;).
Uppgávan hjá kvinnuni er m.a. at hjálpa, læra børnini og ungu kvinnurnar, hvat er rætt. Kahatitarnir í Bíbliuni vóru ein grein av levittunum (prestum). Teir høvdu eina annaðleiðis uppgávu enn hinir levittarnir. Kahatitarnir, skuldu bera amboðini og sáttmálaørkina við hond. Teir fingu eingi kríatúr at leggja tingini á, at bera tingini fyri teir. Hví? Tí hesi tingini vóru serlig, tey vóru heiløg. Gud gevur ymiskum menniskjum serligar uppgávur, tí hann hevur eina serliga ætlan við tí. Gud letur kvinnuna bera barnið og geva tí bróst fyrstu tíðina, tí børn eru Gudi so ómetaliga dýrabar. Sum mamma, so vísir Gud tær tað álit víðvíkjandi børnunum. Sum pápi, so vísir Gud tær tað álit at leiða familjuna. (1.Kor.11,5; 1.Tim.2,9 og v.11-12; Ef.5,22-24; Tit.2,3-5; 1.Pæt.3,1-5; Orðt.31). (4.Mós.4,15; 4.Mós.10,21)
–
Næstu ferð, so fara vit at halda á við hesum evninum. Og eg ætlaði at tosa eitt sindur um samkynd, hjartað, attraktión og kenslur. Hetta verður møguliga tríggir partar, men vit fáa at síggja, hvussu leikur fer fram.
Um tit dámdu videoið, so eru tit vælkomin at dáma tað, um tit ikki dámdu tað, so kunnu tit gott dislike’a. Annars subscribe’a til mína kanal, sum tú vilt síggja fleiri video. Um tit ikki hava Youtube, so kunnu tit senda mær ein mail á [email protected], og eg sendi tykkum eini boð, tá eitt nýtt video kemur út. Annars um tit fingu okkurt burturúr, so eru tit vælkomin at deila videoið og senda tað til tykkara vinir, so tey eisini kunnu fáa gleði av hesum videoinum. Bei! 🙂
Deil hesa grein


text:
Florence Nightingale var ein dama, sum kendi tað sum eitt kall frá Gudi at verða sjúkrarøktarfrøðingur og taka sær av teimum sjúku og veiku. Eg havi altíð hildið, at hetta ljóðar so fitt.
Hóast vit sjúkrarøktarfrøðingar í longri tíð hava barst fyri hægri løn, tí at tað ikki er so nútímans hóskandi at kalla tað eitt kall, men eitt starv á jøvnum føti við onnur størv, so eru enn assosiatiónir til sjúkrarøktarfrøðingin sum eina blonda, lekkra eina, við stórum boppum og stuttum kjóla. (Farið bara inn í “Orion”, ella “Skort”, so síggja tit). Eina sum pleygar teg av reinum huga.
Hetta sat eg og hugleiddi um ein dagin í einum fjepparabussi, á veg til Havnar til steypadyst við eini øl í hondini (og aðrari í taskuni) og í reyðari KÍF t-shirt. Bussurin koyrdi framvið húsum mínum, har maðurin lá undir dýnuni við holi í búkinum. Ja, taveidenn, holi í búkinum! Hann var skorin fyri brokk dagar frammanundan, men bruni var komin í, og tað sum skuldi vera so einkult og lætt, var nú tann reina skræpa. Hjúnakamarið var innrættað sum sjúkrastova, við plástrum í ymiskum støddum og funktiónum, lítlum dunkum við saltvatni, sprittserviettum og saksum. Læknin, sum hann hevði verið hjá, hevði frætt, at konan var sjúkrarøktarfrøðingur. (Allarhelst glaður um, at so spardi man hasar ressoursirnar) og hevði viðmerkt í journal, at “såret skal renses af sygeplejerske/hustru”. “Hustru??” Nei takk, har var ongin hjálp at heinta! Tað sortnaði fyri eygunum, tá eg hugdi inn í handan opna tunnilin, enn og verri nú ongin nalvi var. Tað er ikki rætt ikki at hava nalva. Tað er ónatúrligt. Hóast hetta leiðir meg til eina sending eg einaferð sá, um hvussu myndin av kvinnuni hevur broytt seg frá fyrr til í dag. Fyrr var ikki loyvi til at tekna kvinnuna við nalva. Halló! Tað var for sexutt. Myndin av kvinnuni skuldi sostatt vera ein av hesum “dukkulisunum” uttan nalva. Men nalvi ella ikki, so vildi eg fegin motivera mín mann til at skifta á sárinum og renna honum til handa. Eg starvist í psykiatri, tað eru ikki sjónlig sár, vit hava við at gera, hóast brunin ofta tekur langa tíð um at lekja. Og okkara arbeiði snýr seg um at hjálpa øðrum við at hjálpa sær sjálvum. (Tit hava nokk funnið útav, at sjúkrarøktarfrøðingurin handan knappaborðið roynir at forsvara seg sjálvan).
Hetta fekk meg at hugsa um, hvat man hevði hugsað um meg á Florencesa døgum. Ein kvinna, sum hevur nomið sær útbúgving sum sjúkrarøktarfrøðingur, men sum prioriterar at drekka øl í einum bussi fullum av fjepparum, meðan sjúklingurin liggur heima, “overladt til sig selv”. Og sum bert átekur sær ávísar uppgávur, sum hon troystar sær sjálv. Ikki heilt í tráð við myndina av gomlu “sjúkpleygerskuni” sum omma plagdi at kalla hana. Men omma mín nevndi egentliga ongantíð arbeiðið hjá “sjúkpleygerskuni” sum nakað serligt. Hinvegin minnist eg hana ofta hava nevnt: "Hevði tú sæð, hvussu flottar tær vóru. So vakrar og snøggar í hasum kappanum, sum skuldi stívast hvønn morgun!” Og tað var líkasum tað…


text:
Í vikuni vóru umboð fyri samgonguna í sjónvarpsstovuni, har tey skuldu svara fyri teimum lyftum tey høvdu givið, og hvat higartil var komið av skafti síðan samgongan varð skipað. Av tí at hesi trý umboðini vóru einsamøll í sjónvarpsstovuni saman við vertinum, var tað trupult at skera inn á bein, tá tey hálovaðu egnum avrikum.
Tað sum stendur eftir er, at teir stóru reformarnir, sum henda samgongan setti út í kortið, allir hava fingið kaldliga móttøku og ikki eru avgreiddir. Við øðrum orðum skulu tey størstu málini avgreiðast móti endanum av samgonguskeiðinum.
Pensjónsnýskipanina hava vit ikki hoyrt serliga nógv um í almenna rúminum, hóast talan er um eitt stórt mál, sum andstøðan helst fer at skjóta niður. Um argumentini ikki eru til staðar, so er lætt hjá andstøðuni at spæla hund, tí samgongan er so skirvislig við sínum seytjan umboðum, har fleiri eru leysar kanónir.
Tað verða helst hini bæði málini, fiskivinnunýskapan og stjórnarskipanin, sum í fyrstu atløgu kunnu gera enda á samgonguni, ella tey verða gjøgnumførd við smalast hugsandi meiriluta, hóast útgangsstøðið var at finna eina breiða semju. Verður tað úrslitið, er spurningurin hvussu nógv tað er vert.
Orsøkin til vantandi breiðu semjurnar kann samgongan finna í síni egnu samanseting og vantandi stýring. Andstøðan luktaði blóð frá fyrsta degi, og er í nøkrum førum farin so langt at gera samgonguni ónáðir, at tað fer at hella tann óseriøsa vegin. Men tað er so lokkandi hjá andstøðuleiðarunum at skjóta alt hjá samgonguni niður, tí teir kenna øll tey veiku liðini.
Spurningurin er, um andstøðan hevur brúkt tey røttu vápnini, sum skulu takast í nýtslu upp undir eitt komandi val. Ístaðin fyri at gera sína ávirkan galdandi og kunna vísa á konstruktiv úrslit, so kann andstøðan finna onnur valslogan enn tey, sum skutu uppskot hjá øðrum niður, hóast tað í fleiri førum hevur verið ein gyltur møguleiki at víst á eina framburðssinnaða hugsan, landinum at frama.
Samgongan tykist ikki hava fingið stórvegis burturúr fyrstu tíðina, og neyvan verður betri í seinnu helst av tíðarskeiðnum, hon situr við valdið. Andstøðan hevur heldur einki annað fingið burturúr enn at sáa split.
Spurningurin er, hvat føroyingar velja, einaferð tá val verður aftur – eina syndraða samgongu uttan handalag ella eina afturhaldssinnaða andstøðu.


text:
Tað bleiv ein avsmurningur til føroyska U21-landsliðið í mansfótbólti, sum spældi móti Finnlandi á Tórsvølli í kvøld. Finnland vann 6-1, hálvleiksstøðan var 4-1.
Hákun Edmundsson javnaði annars fyri Føroyar, tá ið ein góður hálvur tími var farin, men síðstu løtuna fyri steðgin gekk heilt galið, og Finnland skoraði trý mál. Í øðrum hálvleiki komu tvey mál afturat, tað síðsta var føroyskt sjálvmál.
Føroyski landsliðsvenjarin Bill McLeod Jacobsen harmast um, at so nógv mál fóru inn.
- Tað er skomm at tapa 6-1 á heimavølli, men eg haldi, at tað í uppspælinum í løtum var okkurt gott at síggja. Í verjupartinum gekk ikki væl. Finlendingar fóru alt ov lætt ígjøgnum verjuna, og tað er sera harmiligt, sigur Bill Jacobsen við in.fo í kvøld.


text:
16. januar 2017Nr. 9000
Rundskriv um eykajáttanir í 2017
(Til stjórnarráðini)
1.0. Endamál
Við hesum verða mannagongdir lýstar og tíðarfreistir og krøv til løgfesti, útreiðsluneutralitet og viðmerkingar settar til umbønir um eykajáttanir í 2017.
2.0. Mannagongdir
Stjórnarráðini skulu senda umbønir um eykajáttanir til Fíggjarmálaráðið, sum síðani fyrireikar uppskot til eykajáttanarlóg at melda til landsstýrisfund. Tá málið er avgreitt í landsstýrinum er tað landsstýriskvinnan í fíggjarmálum, ið leggur uppskotið fyri Løgtingið.
3.0. Tíðarfreistir
Í 2017 verða uppskot til eykajáttanarlóg løgd fram í Løgtinginum í tveimum umførum.
Umbønir um eykajáttanir skulu vera Fíggjarmálaráðnum í hendi í seinasta lagi hesar dagar.
1. Týsdagin 4. apríl
2. Týsdagin 22. august
Tó kann eykajáttan, um málið hevur skund, leggjast fyri fíggjarnevnd Løgtingsins sum fíggjarnevndarskjal.
4.0. Løgfesti
Umbønir um eykajáttan, har atgerð longu er framd fyri at fremja endamálið við eykajáttanini, verða sum meginregla ikki eftirlíkaðar.
5.0. Útreiðsluneutralitetur
Fíggjarlógin er samtykt at vera galdandi fyri alt fíggjarárið. Meginreglan er tískil, at eykajáttanirnar skulu vera útreiðsluneutralar. Útreiðsluneutraliteturin skal vera veruligur, tvs. innanfyri sama útreiðsluslag, antin rakstur ella løgur, og vera galdandi frameftir út um fíggjarár. Tó kunnu lógarbundnar játtanir bert nýtast til útreiðsluneutralitet innan sama játtanarslag. Um lógarbroyting krevst til tess at fáa útreiðsluneutralitet, skal henda leggjast fyri Løgtingið í seinasta lagi samstundis sum uppskoti til eykajáttanarlóg.
6.0. Krøv til viðmerkingar
Í viðmerkingunum skal vera neyv frágreiðing um:
· Hvat endamál játtanin skal nýtast til
· Orsøkina til, at játtanin í fíggjarlógini ikki heldur.
Fíggjarmálaráðið kannar um nóg neyvar frágreiðingar og útrokningar eru til innkomnu umbønirnar um eykajáttanir frá stjórnarráðunum.
7.0. Gildiskoma
Hetta rundskriv kemur í gildi 16. januar 2017 og er galdandi fyri fíggjarárið 2017.
Tinganes, 16. januar 2017
Kristina Háfoss (sign.)
landsstýriskvinna
/ Bjarni Askham Bjarnason (sign.)


text:
Nýggj sBók um arbeiðsmarknaðin8. januar 2018
Arbeiðssteðgur á almenna arbeiðsmarknaðinum13. desember 2017
Føroya Arbeiðsgevarafelag gjørt setanarprógv til limirnar at brúka27. november 2017
Tørvurin á arbeiðsmegi í Europa er hin størsti nakrantíð20. november 2017
Semja undirskrivað millum Føroya Arbeiðsgevarafelag og Føroysk Miðlafólk25. september 2017
Semja undirskrivað við Finansforbundet27. mars 2017
RFF undirskrivað semju við Fiskimannafelagið13. mars 2017
Sáttmálasamráðingar við YTF byrjaðar27. februar 2017
Skipara- og Navigatørfelagið og Fiskimannafelagið eisini handað krøv 27. februar 2017
Semja undirskrivað við Maskinmeistarafelagið21. februar 2017
Trý-ára sáttmáli gjørdur í Danmark13. februar 2017
Sáttmáli undirskrivaður við Starvsmannafelagið19. desember 2016
Samráðingarnar um sáttmálarnar fyri Føroya Tele og Posta byrjaðar 28. november 2016
Flogternur fingið nýggjan sáttmála14. november 2016
Semja við handverkarafeløgini7. november 2016
Sáttmálasamráðingar við flogternur byrjaðar24. oktober 2016
Handverkarasamráðingarnar byrjaðar3. oktober 2016
Lærlingarnir skulu vera fyrimyndir27. juni 2016
Semja við Maskinmeistarafelagið6. juni 2016
Tá ungir feriuavloysarar verða settir í starv6. juni 2016
Semja um arbeiðarasáttmálarnar7. mai 2016
Sáttmálasamráðingarnar byrjaðar29. mars 2016
Semja millum Føroya Arbeiðsgevarafelag og Føroysk Miðlafólk2. november 2015
Danskar fyritøkur leita uttan úrslit eftir starvsfólki14. september 2015
Tørvur er á arbeiðsmegi 15. juni 2015
Sáttmáli um Elektron longdur í eitt ár26. mai 2015
Sáttmáli undirskrivaður við Grafiska Yrkisfelagið 11. mai 2015
Semja gjørd við Maskinmeistarafelagið26. mai 2014
Kunningartiltak í sambandi við nýggju eftirlønarlógina18. november 2013


text:
Organisatiónin avgerandi fyri úrslitið hjá fyritøkuni
Vinnudagurin 2007 í Norðurlandahúsinum 9. november.
Hvønn týdning hevur organisatiónin fyri fyritøkuna? Hvussu læra vit at skilja bygnaðin og samstarvið í fyritøkuni fyri á tann hátt at menna hana og gagnnýta tilfeingið í henni? Hvussu fer organisatiónin at síggja út í framtíðini? Evnið á Vinnudegnum í ár verður organisatión og ávirkan hennara á úrslitið hjá eini fyritøku. Fyrilestrarhaldararnir fara á ymiskan hátt at lýsa hetta evnið og koma inn á, hvussu samfelagsmenningin ávirkar fyritøkur, og hvussu fyritøkurnar eru organiseraðar.
Framløgur:
Tør du blive en vinder?
Mette Bloch, tvífaldur heimsmeistari í rógving, rithøvundur og fyrilestrahaldari
Kenneth Iversen, stjóri í Unimerco
Klaus Æ. Mogensen, framtíðargranskari á Institut fo Fremtidsforskning.
Kiptu sangfuglarnir
Árni Gregersen, blaðstjóri á Dimmalætting
Ársins virkið 2007 varð Eik Banki
Grundgeving


text:
Barbara Holm 03.01.2018 (09:17)
Hesi fáa longri barnsburðarfarloyvi
Í desember gjørdi Løgtingið broytingar í lógini um barsilsskipanina, galdandi frá 1. januar 2018. Størsta broytingin er, at barsilstíðin verður longd tvær vikur. Aðrar broytingar eru eisini, eitt nú at eftirløn verður løgd aftur at barsilspengunum eftir 1. mars 2018.
- Nýggja lógin fevnir um foreldur, sum eru í barsilsfarloyvi 1. januar 2018. Lógin fevnir eisini um foreldur, sum 1. januar 2018 ikki hava fingið síðsta útgjald úr Barsilsskipanini, hóast teirra farloyvi endaði í desember 2017, skrivar Taks á heimasíðuni.
Soleiðis er barsilstíðin longd
- Vanliga barsilstíðin er longd frá 44 til 46 vikur eftir barnsburð.
- Hjá fleirburaforeldrum er hon longd frá 48 til 50 vikur eftir barnsburð.
- Hjá foreldrum at ov tíðliga føddum børnum er hon longd frá 52 til 54 vikur eftir barnsburð.
- Hjá ættleiðingarforeldrum er hon longd frá 48 til 50 vikur eftir móttøku av barninum.
Aðrar broytingar eru:
- Eftirlønargjald verður lagt aftur at øllum útgjøldum eftir 1. mars 2018.
- Freistin at søkja um barsilspening er longd til 1 ár eftir barnsburð ella móttøku av ættleiddum barni, galdandi fyri børn, sum eru fødd ella móttikin eftir 1. januar 2017.
- Kravið um, at starvsfólk skal setast í staðin fyri lærling hjá tí almenna, tá ið hann fer í barsilsfarloyvi, er strikað.
Barsilsskipanin skal hava fráboðan um longt farloyvi
- Foreldur, sum eru fevnd av lógarbroytingini, skulu biðja arbeiðsgevaran senda Barsilsskipanini teldubræv um, nær longda barsilsfarloyvið verður hildið, og hvør heldur tað. Foreldur, sum ikki hava arbeiðsgevara, skulu sjálv senda Barsilsskipanini teldubræv við hesum upplýsingum. Útgjaldið fyri tær báðar eyka vikurnar verður goldið í februar 2018, skrivar Taks á heimasíðuni í dag.
Kelda: Taks.fo
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Wikipedia:Hendingar/12. desember
Hin 12. desember: Tjóðardagur Kenja
- 1911 - Delhi tekur yvir frá Calcutta sum høvuðstaður India.
- 1932 - Í sambandi við umbygging verður Haldarsvíkar kirkja endurvígd.
- 1941 - Seinni heimsbardagi: Bretland meldar kríggj ímóti Bulgaria. Ungarn og Romenia melda kríggj ímóti USA, og India meldar kríggj ímóti Japan.
- 1941 - Adolf Hitler (myndin) boðar frá útrýming av jødum á fundi í Berlin.
- 1963 - Kenja fær fullveldi frá Bretlandi.
- 1991 - Russland fær fullveldi frá Sovjetsamveldinum.
- 2007 - Vágaportalurin verður settur á stovn.
-
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Søga 75: Fýra dreingir í Bábylon
NEBUKADNEZAR kongur tekur allar teir dugnaligastu ísraelsmenninar við sær til Bábylon. Síðani velur kongurin teir vakrastu og klókastu ungu menninar teirra millum. Fýra av teimum eru dreingirnir tú sært her. Ein eitur Dániel, og hinar nevna bábyloniarar Sadrak, Mesak og Abed-Nego.
Nebukadnezar vil læra teir ungu menninar at tæna í kongsborgini. Tá teir hava lært í trý ár, ætlar hann at taka teir ið duga best til ráðgevarar. Hann vil at dreingirnir skulu vera frískir og sterkir meðan teir læra. Tí gevur hann boð um at teir skulu hava tann sama góða matin og vínið sum kongurin sjálvur og familja hansara fáa.
Hygg nú at tí unga Dániel. Veitst tú hvat hann sigur við hægsta hirðmannin hjá kongi, Aspenaz? Dániel sigur at hann ikki vil eta tann fína matin hjá konginum. Aspenaz er ivingarsamur. ’Kongurin hevur sjálvur givið boð um hvat tit skulu eta og drekka,’ sigur hann. ’Og um tit nú ikki verða fult so frískir og sterkir sum hinir ungu menninir, fer hann kanska drepa meg.’
Dániel sigur nú við umsjónarmannin sum Aspenaz hevur sett at ansa eftir Dániel og teimum trimum vinum hansara: ’Latið okkum royna í 10 dagar. Gev okkum grønmeti at eta og vatn at drekka. Síðan kunnu tit so meta okkum saman við hinar ungu menninar sum eta kongsins mat, og vita hvør ið sær betur út.’
Umsjónarmaðurin ger sum teir biðja hann. Og tá teir 10 dagarnir eru farnir, síggja Dániel og teir tríggir vinirnir betur út enn allir hinir ungu menninir. So letur umsjónarmaðurin teir halda áfram at eta grønmeti í staðin fyri kongsins mat.
Tá trý ár eru liðin verða allir teir ungu menninir leiddir fram fyri Nebukadnezar. Tá kongurin hevur tosað við teir, metir hann at Dániel og teir tríggir vinir hansara eru klókari enn allir hinir. Hann hevur teir tí eftir hjá sær í kongsborgini. Og altíð tá kongurin setur Dániel, Sadrak, Mesak ella Abed-Nego ein truplan spurning, vita teir 10 ferðir so nógv sum nakar prestur ella vísmaður hjá honum.
Dániel 1:1-21.


text:
Reglugerð fyri bátapláss á sjógvi í Tofta havn.
Hendan reglugerð er galdandi fyri allar bátaeigarar, sum hava fingið nýtslurætt til bátapláss í Tofta havn. Tofta havn umsitur øll bátaplássini í Nes kommunu.
§ 1 Bátaeigarar hava skyldu til at fara væl um bátaplássið, økið uppi á landi eins og flótibrúgvarnar.
Stk. 2 Tað er ikki loyvt at hava amboð, fiskireiðsskap ella nakað annað leyst tilfar liggjandi á landi við bátaplássið ella á flótibrúgvunum, uttan loyvi frá Tofta havn. Allir slíkir lutir ella tilfar verður uttan ávaring fyribeint fyri eigarans rokning og ábyrgd.
Stk. 3 Tað er strangliga bannað at tveita garnar, høvd ella annan avskurð á sjógv inni í bátahylunum.
Stk. 4 Bátaeigararnir hava skyldu til at halda bátin lens, at binda hann soleiðis, at endarnir liggja væl og ikki slítast óneyðugt, og at báturin ikki er til ampa fyri onnur ella kemur at skaða aðrar bátar ella ognir í bátahylunum.
Stk. 5 Tá ið siglt verður inni í bátahylunum/havnini, skal ferðin vera so lítil sum yvirhøvur gjørligt, soleiðis at aðrir bátar, ið sigla ella liggja bundnir, ikki skulu fáa skaða av hesum.
Stk. 6 Bátaeigarar hava skyldu til at akta boðini frá Tofta havn ella umsjónarmanni, sum er í tænastu, – eisini, um hesin ynskir, at báturin verður fluttur.
Stk. 7 Fyri at forða fyri oljudálking frá bátum, er tað skyldan hjá øllum bátaeigarum, at hesir hava eitt nøktandi “kjølsvín” liggjandi í kjølinum á bátinum.
§ 2 Bátaeigarin tekur við plássinum í tí standi, tað er í, tá ið hann fær tað til leigu. Um bummur/teymur ella annað er brotið/skatt, skal hann gera vart við hetta alt fyri eitt. Ger hann ikki tað, verður hann mettur at hava ábyrgdina av skaðanum.
§3 Bátaeigarin hevur ábyrgdina av bátaplássinum og skal endurgjalda skaðar, ið koma á útbúnaðin, sum t.d. bummar og festir. Tó hevur Tofta havn ábyrgdina av skaðum, ið stava frá illveðri, vanligum sliti og/ella elli.
§ 4 Um bátaeigarin ikki fer at nýta bátaplássið samanhangandi dagar, hevur Tofta havn rætt til at lata onnur nýta bátaplássið, uttan at bátaeigarin fær leiguna endurgoldna fyri tað tíðarskeiðið.
§ 5 Bátaeigarin kann uppsiga ella lata bátaplássið aftur til tann 1. í einum mánaði.
§ 6 Um Tofta havn skal brúka økið til okkurt annað, ella um neyðugt verður at flyta bátaplássini av øðrum orsøkum, hevur Tofta havn rætt til at taka bátaplássið aftur við 3 mánaða freist.
§ 7 Leiga verður goldin samsvarandi teimum til eina og hvørja tíð galdandi leigugjøldum fyri bátapláss í Tofta havn.
§ 8 Hóast Tofta havn hevur 3 mánaða uppsagnartíð, kann Tofta havn við skrivligari fráboðan taka plássið aftur, um reglugerðin verður brotin. Brot á reglugerðina kann
fevna um, men er ikki bert avmarkað til:
Stk. 2 Um leigan ikki er goldin innan 20 dagar gjaldsfreist.
Stk. 3 Um leigarin fremur onnur brot á reglugerðina og ikki beinanvegin heldur uppat við tí, hóast hesin hevur fingið skrivligan freist.
Stk. 4 Um leigari ikki aktar boð frá Tofta havn ella umsjónarmanni í tænastu hennara, eisini um hesin ynskir at báturin verður fluttur í annað pláss, støðugt ella fyri eitt styttri tíðarskeið.
§ 9 Um bátaeigarin ikki býr í Nes kommunu, og tørvur er á plássi, kann bátaplássið verða tikið aftur við stuttari freist.
§ 10 Tá ið bátaplássið er latið/tikið aftur, hevur bátaeigarin skyldu til at flyta bátin. Verður hetta ikki gjørt, verður báturin tikin upp á land fyri bátaeigarans rokning.
§ 11 Reglugerðin kemur í gildi tann 1. januar 2015 Tofta havn
_______________________
Reglugerð fyri bátapláss á landi í Tofta havn.
Reglugerðin er galdandi fyri bátar og bátavognar í økjum, sum Tofta havn varðar av í Nes kommunu.
§ 1 Allir bátar og bátavognar, sum verða settir á bátaøki skula verða merktir við navni og havnamerki.
§ 2 Ongin bátur má setast á ella flytast av bátaplássunum uttan fyrst at hava boðað Tofta havn frá hesum. Bátaeigarar skulu boða Tofta havn frá í hvørjum einstøkum føri.
§ 3 Bátaeigarin hevur skyldu til støðugt at halda økið kring egnan bát reint og ruddiligt, meðan báturin stendur uppi á landi.
Bátaeigarin hevur skyldu til at skipa so fyri, at hetta sama økið er reint og ruddiligt, tá ið báturin er farin av økinum aftur.
Bátavognar/stólar hava bert loyvi at standa á økinum, meðan báturin stendur í. Er avtalan ikki hildin, kann Tofta havn rudda fyri eigarans rokning.
§ 5 Bátaeigarin hevur treytaleyst ábyrgdina av egnum báti, eisini at hann er skorðaður nóg væl, meðan hann stendur uppi á landi.
§ 6 Bátarnir kunnu bert standa á økjum, sum Tofta havn hevur ávíst. Tað er ókeypis frá 1.okt til 30. apríl, og er bert galdandi fyri bátar, sum hava bátapláss.
Kostnaðurin frá 1. mai til 30. sept.:
1. Teir fyrstu 21 dagarnar onki gjald
2. Teir dagar, sum fara yvir 21 dagar, er kostnaðurin sambært gjaldsskrá.
§ 7 Er tørvurin á bátaplásum á landi størri enn útboðið, kann Tofta havn avmarka tíðarskeiðið fyri, hvussu leingi bátarnir kunnu standa á bátaplássunum, og hevur fulla heimild til at krevja bátarnar fluttar av økinum við 21 daga freist.
§ 8 Um bátaeigarin flytir úr Nes kommunu, hevur hesin skyldu til alt fyri eitt at flyta bátin, um plásstrot er.
§ 9 Henda reglugerð er partur av leigusáttmálanum ímillum Tofta havn og leigaran av bátaplássinum. Brot á hesa reglugerð kann viðføra, at leigusáttmálin verður settur úr gildi ella uppsagdur.
Reglugerðin kemur í gildi tann 1. januar 2015.
TOFTA HAVN


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Category Archives: Vinstri forsíðubjálki
Endaði EM við trimum metum
Í fyrstu kapping sunnumorgunin setti Shaila millum Garðarnar nýtt føroyskt met í 50 frísvimjing. Tíðin hjá Shailu gjørdist 26,49 og nýtt føroyskt met. Shaila gjørdist nr. 53. EM í svimjing fekk ein virðiligan enda fyri føroyska liðið. Seinasti svimjari í … Continue reading
Tvey met og fimtapláss í 1500
Kappingin vit øll hevði bíðað eftir var uttan iva 1500 frísvimjing. Pál Joensen, ið var tilmeldaður við 8. besti tiðini og skuldi svimja í skjótasta riðli seinnapartin leygardagin, hevði innan kappingina bóða frá at fór eftir heiðursmerki. Innan kappingina var … Continue reading
Kári og Mona hava svomið leygarmorgun
Leygarmorgun hava vit havt tveir svimjarar í hylinum. Fyrstur var Kári á Høvdanum, ið svam 100 ryggsvimjing. Kári legði út á 0:27,19 og enda kappingina í 0:56,94. Hetta 81 hundraðpartar seinni enn tilmeldingartíðin. Kári gjørdist nr. 32. Mona Simonsen svam … Continue reading
Mona betraði seg næstan 5 sekund
Mona Simonsen svam í morgun 800 frí til EM í Rijeka, Kroatia. Tíðin hjá monu gjørdist 9:04,88, eina betring av tilmeldingartíðini uppá 4 sekund og 71 hundraðpartar. Splitttíðirnar hjá Monu vóru hesar: 30,17 32,91 1:03,08 33,72 34,11 … Continue reading
Kári svomið 50 rygg
Kári á Høvdanum hevur svomið 50 ryggsvimjing í fyrstu kapping í morgun. Tíðin hjá Kára gjødrist 26.37, ið er 27 hundraðpartar seinni enn tilmeldingartíðin. Kári legði væl út og var við inn í vendingina, men hevði ikki ein nóg góða … Continue reading
Shaila millum Garðarnar 3 tíggjundapartar undir tilmeldingartíð
Shaila millum Garðarnar hevur beint nú svomið innleiðandi í 100 frí, og við tíðini 0:58,21, hon betraði tilmeldingartíðina við 32 hundraðpartum. Millumtíðin var: 27,88 58.26 Shaila endaði á 51. plássið.


text:
BrickNet er ein heimasíðuskipan sum Appnet hevur ment. Ein (CMS) Content Management System. Við hesari skipan er tað lætt hjá kundanum at umsita sína heimasíðu.
Við BrickNet CMS responsiv templates blívir innihaldi á tínari heimasíðu víst á ein snøggan og yvurskueligan máta á PC, Mac, fartelefon og teldil.
BrickNet er til øll sum ynskja eina heimasíðu líka frá privat fólkum til heilt stóra fyritøkur sum krevja nógv av eini heimasíðu.
Áhugafeløg
Sum vilja vísa hvør tey eru, ella hvat tey kunnu bjóða.
Til kommunur skúlar og arðir almennir stovnar.
Tíðinda portlar og vikubløð
Skipanin BrikNet sum Appnet veitur er brúkaravinarlig og einkult at brúka. Tú nýtist ikki at hava nakran serligan kunnleika til at forrita fyri at gera vanligar dagføringar so sum at broyta tekst og myndir. SEO dagføringar eru eisini einkultar at gera. Eg havi eisini haft síðir i ørdum formatum so sum WorldPress, men eg vil siga skipanin hja Appnet er tann einklasta og mest brúkara vinarligasta skipanin eg havi sað til nú.


text:
Euromelanoma 2017
Euromelanoma er eitt afturvendandi átak, ið er ment og sett á stovn av húðlæknum úr øllum Europa.
Endamálið er at styrkja, menna og samskifta um fyribyrging, sjúkueyðkenni og viðgerð av húðkrabba.
Húðkrabbi er alsamt ein veksandi trupulleiki – eisini hjá Føroyingum.
Tað verða árliga staðfest nógvir tilburðir av húðkrabba, og tí er tað so týdningarmikið at varpa ljós á evnið.
Ráðgeving og kunning eru nøkur av kjarnuøkjunum hjá starvsfólkunum á apotekunum, og tí fara vit á Tjaldurs Apoteki at gera eitt átak mikudagin 17.mai, har borgarin er vælkomin at koma á Apotekið í Steinatúni og fáa eitt prát við starvsfólkið um evnið.
Í ár fara vit í samstarvi við Krabbameinsfelagið at varpa ljós á týdningin av at kanna síni móðurmerkir, hvussu ein ger hetta og hvussu ein kann fyribyrgja húðkrabba við m.a. at verja húðina ímóti sólini.
Umframt upplýsing fara vit at býta út faldarar um evnið.
Eisini hava vit hendan dagin serlig tilboð uppá ymisk sløg av sóltilbúningum.
-Tíðindaskriv frá Apoteksverk Føroya apotek.fo
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará


text:
Á starvsnevndarfundi í dag, 3. mai, hevur starvsnevndin í MBF skipað seg við Jørmundi Foldbo sum næstformanni, og harvið heldur hann fram sum næstformaður.
Tveir av nevndarlimunum eru nýggir, og eru teir Hallur Thomsen, formaður í Sclerosufelagnum, og Malan Mohr, forkvinna í Alzheimerfelagnum.
Tey, ið manna starvsnevndina í MBF eru:
Tóra við Keldu, forkvinna
Jørmund Foldbo, næstformaður
Anna Dahl Olsen
Hallur Thomsen
Malan Mohr
Myndin er tikin 3. mai. Frá vinstru Anna Dahl Olsen, starvsnevndarlimur, Hallur Thomsen, starvsnevndarlimur, Tóra við Keldu, forkvinna, Jørmund Foldbo, n. formaður og Malan Mohr, starvsnevndarlimur.


text:
Sámal Toftanes í Ribarhúsi
Sunnudagin 10. desembur klokkan 15.30 letur upp málningaframsýning í Ribarhúsi í Fuglafirði. Sámal Toftanes sýnir fram. Hetta er fjórðu ferð, at Sámal sýnir fram í Ribarhúsi, og honum líkt kemur íblásturin til myndevnini framvegis fyri tað mesta úr nærumhvørvinum; bygdalagsmyndirnar fylla eisini mest hesaferð. Tó eru eisini fleiri spennandi fólkalívsmyndir og meiri fríar hugflogsmyndir við. Málningarnir eru 17 í tali.
FJORD í Ribarhúsi
FJORD ynskir at bjóða tær til søluframsýning við plakatum og rammum í Ribarhúsi í Fuglafirði. Ferniseringin verður hósdagin 23. nov. kl. 16. Bárður á Lakjuni kemur at framføra nøkur løg :) Eisini bjóða vit kaffi/The/sunkist og okkurt gott afturvið.
Tórhild Bjarkhamar í Ribarhúsi
Sunnudagin 12. novembur kl. 15:00 - 17:00 hevur Tórhild Bjarkhamar fernisering í Ribarhúsi í Fuglafirði.


text:
Fyrispurningar á tingi
Kristina spyr um tollforðingar tá vøra, ið er virðisøkt í Føroyum verður útflutt
Kristina Háfoss fer á tingfundinum komandi mikudag, at spyrja Jørgen Niclasen hvat hann fer at gera við tær tollforðingar ið eru, tá vøra ið er virðisøkt í Føroyum verður útflutt Munnligur fyrispurningur til Jørgen Niclasen, landsstýrismann í tollmálum, um at fáa burtur tollforðingar, tá vøra, ið er virðisøkt í Føroyum verður útflutt 1. Hvat hevur landsstýrið í hesum valskeiðnum gjørt fyri, at fáa burtur tollforðingar fyri útflutningi av vøru, ið er virðisøkt í Føroyum? 2. Nær væntast verandi handilssáttmáli við ES at verða dagførdur? 3. Metir landsstýrismaðurin at møguleiki er fyri, at fáa burtur tollforðingar í verandi ES sáttmála í næstum? 4. Hvørjar samráðingar eru í gongd um toll- og skattaavtalur og fríhandilsavtalur við onnur lond ? Viðmerkingar Føroyar hava tørv á, at fáa betri handilsavtalur og toll- og skattaavtalur við ES og onnur lond. Eitt nú hevur verandi sáttmáli við ES tollforðingar, tá umræður virðisøktari og meirvirkaðari fiskavøru. Ítøkiliga er hetta í løtuni ein forðing fyri tey feløg, ið ynskja at niðursjóða makrel v.m., og flyta hesa vøru á ES marknaðin. Tí eyka tollur á 25% verður eitt nú álagdur niðursjóðaðan makrel, um hesin verður seldur og fluttur úr Føroyum á ES marknaðin. Okkurt felag kann nú koma uttanum hesa forðing við at keypa felag, ið er innanfyri ES-marknaðin, har føroyskur makrelur v.m. síðan kann verða niðursjóðaður. Hetta er gleðiligt og eitt stórt frambrot fyri føroyskt vinnulív og føroyingar. Tað er tó alneyðugt at vinnan eisini fær møguleika at meirvirka vørur í Føroyum, og flyta hesa á ES-marknaðin, uttan at verða rakt av stórum tolli. Vit eiga at virka fyri, at fáa støðugt størri virðisøking av rávøru okkara. Skal hetta geva meining fíggjarliga, má tað verða møguligt at meirvirka vørur í Føroyum, og at útflyta hesar á marknaðir, uttan at verða áløgd eyka toll. Fyri at fáa lýst, hvat landsstýrið hevur gjørt við málið í hesum valskeiðnum, og hvat ætlanin er at gera, verða hesir spurningar settir landsstýrismanninum í fíggjarmálum. Á Løgtingi, 6. februar 2015 Kristina Háfoss Løgtingskvinna fyri...Les meira
Nær verður nøktandi internetsamband aftur í Suðuroynni
Sirið Stenberg fer á tingfundinum komandi mikudag at spyrja Johan Dahl um trupulleikarnar við internetsambandinum í Suðuroynni Munnligur fyrispurningur til landsstýrismannin í vinnumálum Johan Dahl um internet samband 1 Hvørji stig ætlar landsstýrismaðurin at taka so, at suðuroyggin fær nøktandi internetsamband ? 2 Nær kann væntast at viðurskiftini eru komin í rættlag ? 3 Eru tað onnur øki í landinum, sum ikki hava nøktandi internetsamband ? Viðmerkingar Eitt nøktandi internetsamband er eitt krav frá fólki flest í dag. Tíverri er internetsambandi til tíðir óstøðugt, og als ikki nøktandi. Tað tykist eftirhondini vera ein afturvendandi støða, at ávís øki í landinum hava millum lítið og onki internetsamband, hóast tað at kundin dagliga betalir fyri eina tæanstu, sum hann annahvørt ikki fær, ella fær í nógv minni mun enn tað, sum goldið verður fyri. Vánaliga internetsambandi darvar gerandislívið hjá fólki í stóran mun, og spurningurin er hvat landsstýrismaðurin ætlar at gera fyri at loysa trupulleikan, og nær ein haldgóð loysn verður funnin, so leiðis at nøktandi internetsamband verður tøkt hjá øllum borgarum í landinum. Sirið Stenberg Tjóðveldi ...Les meira
Er Sildberin góðkendur sum ferðafólkaskip?
Páll á Reynatúgvu vil millum annað hava at vita um Sildberin er endaliga góðkendur sum ferðafólkaskip, tí hevur hann sett Johan Dahl ein § 52a fyrispurning um viðurskiftini hjá Sildberanum Fyrispurningur eftir Tingskipanini § 52a Fyrispurningur um nýggja Sildberan, settur Johan Dahl, landsstýrismanni (at svara skrivliga eftir TS § 52a) 1) Hevur Sildberin fingið endaliga góðkenning sum ferðafólkaskip frá føroyska skipaeftirlitinum? 2) Hevur nakað beinleiðis samskifti verið millum landsstýrismannin og Sjóvinnu-stýrið um møguligu góðkenningina av Sildberanum sum ferðafólkaskip? 3) Er skrokkurin broyttur, síðani skipið kom til Føroya, og hví? 4) Hvør tók stig til at broyta skipið? 5) Hvussu tjúkt er stálið í botni, og borðum á Sildberanum? Viðmerkingar Undirritaði setti fyri nøkrum mánaðum líknandi fyrispurning, og fekk tá at vita at Sildberin var fyribils góðkendur sum ferðafólkaskip. Fyri at fáa vissu fyri trygdini hjá teimum, sum ferðast á Skúvoyarleiðini, verður spurt uppaftur. Á Løgtingi, 4. februar 2015 Páll á...Les meira
Viðurskifti á Vinnuháskúlanum
Er ósamsvar millum STWC krøv, fakkrøv og skrásettar karakterir í próvnum á Vinnuháskúlanum? Tað vil Páll á Reynatúgvu hava at vita, tí setir hann Bjørn Kalsø, landsstýrismanni ein § 52a fyrispurning um hetta, at svara skrivliga. Eru lestrarkrøvini á útbúgvingunum til ávíkavist maskinmeistara og skipsførara á Vinnuháskúlanum hægri enn minstukrøvini sambært STWC, og um so er, hví? Eru krøvini til nevndu útbúgvingar hægri enn í norðurlendsku grannalondum okkara, og um so er, hví? Er tað so, at skipsføraranæmingar, sum skulu standa royndir í støddfrøði, alisfrøði og evnafrøði á A og B støði, einans fáa skrásett C-støði í prógvið? Er tað so, at skipsføraranæmingar og maskinmeistaranæmingar skulu til somu royndir í støddfrøði, alisfrøði og evnafrøði, men fáa ymiskt støði skrásett í prógvið? Hvør er orsøkin, um so er? Eru nóg nógvir undirvísingartímar á Vinnuháskúlanum til nevndu útbúgvingar? Viðmerkingar Næmingar á Vinnuháskúlanum hava vent sær til undirrritaða við grundanum og hugsanum um, hví samsvar ikki er millum STWC-krøv, faklig krøv og skrásettar karakterir í útbúgvingunum. Gott hevði verið, um landsstýrismaðurin kundi greitt hesi ivamál og svara spurningunum. Á Løgtingi 3. februar 2015 Páll á...Les meira
Sparingarnar á Landssjúkrahúsinum
Sirið Stenberg vil hava at vita, hvussu landsstýrismaðurin í heilsumálum ætlar at loysa trupulleikan við at Landssjúkrahúsið manglar 4 milliónir í grundrakstrinum. Fyrispurningur um sparingar á Landssjúkrahúsinum, settur Karsten Hansen, landsstýrismanni (Fyrispurningur eftir Tingskipanini § 52a, at svara skrivliga). Hvørja ávirkan ferð manglandi játtanin upp á 4 milliónir í grundrakstrinum at hava fyri tænastustøðið á Landssjúkrahúsinum, og harvið á hvørji viðgerðar og røktartilboð til ber at veita? Hvørjar avleiðingar hevur manglandi játtanin fyri starvsfólkini? Innan hvørjar starvsbólkar eru tey uml. 25 ársverkini, sum í dag eru burtur á Landssjúkra¬húsinum? Hvussu merkist tað á Landssjúkarhúsinum, at tað í dag eru uml. 25 ársverk færri har enn fyri fáum árum síðan? Hvussu ætlar landsstýrismaðurin í heilsumálum at loysa trupulleikan við, at Landssjúkrahúsið manglar uml. 4 milliónir í grundrakstrinum? Hvussu fer manglandi játtanin at merkjast á ymisku deildunum.T.d verður hetta spjætt yvir allar deildir, ella eru tað ávísar deildir ella starvsøki, sum koma at bera sparingina, og aðrar ikki? Hvussu ætlar landsstýrismaðurin at tryggja eina tilgongd av fakfólki til landssjúkrahúsið, um játtanin er ov lág? Viðmerkingar Tá ið fíggjarlógin fyri 2015 var til viðgerðar kom fram, at Landssjúkrahúsinum tørvaði meira pening enn tað var í uppskoti. Hóast nakað av peningi kom afturat við 3. viðgerð, so var endaliga støðan tann, at samlaða játtanin var uml. 4 milliónir lægri enn aktuelli tørvurin. Í munnligum fyrispurningi til landsstýrismannin í heilsumálum 21. januar frá undirritaðu var enn einaferð staðfest, at játtanin til Landssjúkrahúsið var áleið 4 milliónir ov lág til grundraksturin. So hóast hækking í krónum, so var játtanin ikki nøktandi. Tá upplýsti landsstýrismaðurin, at nakað av sparingini kundi røkkast við natúrligari fráfaring av starvfólki. Seinastu árini hevur landssjúkrahúsið ikki fingið játtan fyri prís og lønarvøkstur, og hevur hetta eisini verið viðvirkandi til eina minking í talinum á ársverkum á uml. 25. Tøl sambært sjúkrahússtjóranum, Sigurð Ó Vang, í tíðindasending 22. januar. Spurningurin til landsstýrismannin er tí, hvussu henda vantandi játtan ávirkar tænastuna til sjúklingin, hvussu starvsfólkini merkja tað, og hvussu henda óheppna gongd kann ávirka stóra tørvin á støðugari tilgongd av fakfólki til landssjúkrahúsið. Frammanundan vita vit, at serlæknatørvurin er stórur, og at avbjóðingar eru við, at fleiri og fleiri sjúkrarøktarfrøðingar leita sær størv uttanlands. Somuleiðis hava aðrir týdningarmiklir starvsbólkar eisini færri fólk í starvi. Viðmerkjast kann, at sambært upplýsingum í fíggjarlógini fyri komandi árini, so er ætlanin at fremja munandi størri sparingar komandi árini ínnan heilsuverkið. Samstundis vita vit, at tørvrin á viðgerð hækkar støðugt, at nýggj viðgerðartilboð leggjast til, og at fólk verða eldri og eldri. Eitt dygdargott heilsuverk er ein av allar týdningarrmiklastu grundsúlunum í einum samfelag – um ikki tað týdningarmiklasta. Tí skapar tað stóran ótryggleika, ta ið vit longu nú frá ársbyrjan eru vitandi um, at játtanin er ov lág, samstundis sum útlit eru fyri stórum skerjingum komandi árini. Støðan á Landssjúkrahúsinum tykiskt tí vera komin at mørkum. Vónandi kann landsstýrismaðurin greina í svarinum, hvussu hann vil loysa hesa avbjóðing, sum hevur týdning fyri hvørt mansbarn í landinum. Á Løgtingi, 29. januar 2015 Sirið...Les meira
Gunvør spyr um miðnámsskúlaøkið
Fyrispurningur eftir Tingskipanini § 52a Fyrispurningur um miðnámsskúlaøkið (1), settur Bjørn Kalsø, landsstýrismanni í mentamálum (at svara skrivliga eftir TS § 52a) 1. Ætlar landsstýrismaðurin at orða eina lóg um skúladeplar, sum skal taka hædd fyri framtíðar bygnaði og staðseting av miðnámsskúladeplum kring landið? 2. Hvørji atlit ætlar landsstýrismaðurin at taka, tá avgerð verður tikin um at skipa deplar, og ætlar landsstýrismaðurin at fylgja tilmælinum frá 2007 um tríggjar deplar? 3. Hvønn leiðslubygnað ætlar landsstýrismaðurin, at nýggi Marknagilsdepilin skal hava? 4. Nær ætlar landsstýrismaðurin at søkja eftir depilsstjóra til Marknagilsdepilin? 5. Ætlar landsstýrismaðurin at skipa miðnámsskúlarnar á Kambsdali og í Klaksvík í ein ella fleiri deplar, og verða hesir skipaðir sum sjálvsognarstovnar ella almennir stovnar? 6. Hvat ætlar landsstýrismaðurin við HF-skeiðnum í Klaksvík, sum í dag er partur av Eysturoyar Studentaskúla og HF-skeiði? Viðmerkingar: Stórar ný- og umbyggingar eru í gongd á miðnámsskúlunum kring landið. Miðnáms¬skúlaskipanin er kollvelt, men enn er eingin verulig bygnaðarbroyting farin fram, so hetta kann gagnnýtast til fulnar. Tí er umráðandi at Løgtingið fær kunning frá lands¬stýrismanninum um, hvørjar ætlanirnar eru. Sp. 1-2 Miðnámsskúlaskipanin er nógv broytt farnu árini. Lóggávan er nýggj, nýbyggingar eru framdar í Suðuroy og í Vestmanna, og ný- og umbyggingar fara fram í løtuni bæði í Tórshavn, á Kambsdali og í Klaksvík. Enn er bygnaðurin tó hin sami. Partur av ætlanini við nýggju lóggávuni og nýbygginginum er ein reformur av stovnabygnað¬inum innan miðnámsskúlaøkið. Hetta er ein fortreyt fyri at fáa skipanina at virka til fulnar og eftir ætlan. Tað er neyðugt, at Løgtingið og almenningurin fær kunning um ætlanir landsstýrismansins á hesum øki. Í álitinum um gymnasialar útbúgvingar frá 2007, sum er grundarlagið undir teimum broytingum, sum higartil eru framdar, verður mælt til tríggjar deplar. Ein fyri mið¬staðarøkið, ein fyri norður/eysturøkið og ein fyri Suðuroynna. Umráðandi er, at hesin spurningur eisini verður avgreiddur, so leiðslur og starvsfólk vita, hvussu framtíðin sær út og fáa lagt langtíðar ætlanir. Sp. 3-4 Seinasta summar fekk landsstýrismaðurin eitt rúgvusmikið álit um bygnaðin á Marknagilsdeplinum. Í álitinum eru tvey tilmæli viðvíkjandi leiðslubygnaði. Annað mælir til at seta eitt stýri ímillum landsstýrismannin og depilsstjóran, og hitt mælir til at seta eina ráðgevandi nevnd til depilsstjóran, sum vísir beinleiðis til landsstýris¬mannin. Áhugavert er at fáa at vita, hvat av hesum tilmælum landsstýrismaðurin ætlar at velja, og nær søkt verður eftir depilsstjóra. Sp. 5-6 Miðnámsskúlaverkið er ein samlað samanhangandi eind, og umráðandi er at bygnað¬urin í ymisku økjunum verður eftir sama leisti. Tí er umframt bygnaðin á Marknagils¬deplinum eisini umráðandi at fáa kunnleika um ætlanir landsstýrismansins fyri restina av landinum. Í norður-eysturøkinum eru í dag tríggir miðnámsskúlar við ymsum stað¬setingum, ymsum leiðslum og ymsum stovnsformum. Um- og nýbyggingar eru og fara fram á Tekniska skúla í Klaksvík og á Studenta¬skúlanum og Handilsskúlanum á Kambsdali. Hesar eru neyðugar fyri at fáa nýggju miðnámsskúlaskipanina at rigga eftir ætlan. Skal hetta gagnnýtast til fulnar, er tó neyðugt at skipa bygnaðin á hesum stovnum av nýggjum. Umráðandi er tí at fáa upplýst, hvat landsstýrismaðurin ætlar. Um ætlanin er at gera ein ella tveir deplar, og um hesir allir skulu gerast sjálvsognarstovnar ella almennir stovnar, ella um man framhaldandi fer at gera mun á stovnsformunum innan miðnámsskúlaøkið. Umráðandi er at fáa greiðu á, hvat landsstýrismaðurin ætlar við Klaksvíkar HF-skeiði, sum í dag er partur av Eysturoyar Studentaskúla og HF-skeiði. Somuleiðis er umráð¬andi at fáa...Les meira
Føroysk-undirvísing til útlendingar
Gunvør Balle hevur sett Bjørn Kalsø skrivligan fyrispurning um føroysk-undirvísing til útlendingar, ið koma til Føroyar Skrivligur fyrispurningur settur Bjørn Kalsø, landsstýrismanni í skúlamálum um føroysk-undirvísing til útlendingar: Hvørji tilboð um føroysk-undirvísing eru í løtuni í boði til útlendingar, ið koma til Føroya at búgva? Hvussu ætlar landsstýrismaðurin at tryggja útlendingum nøktandi undirvísing í føroyskum máli, mentan, samfelagsviðurskiftum umframt kunning um teirra rættindi og skyldur? Hvørji tilboð um føroysk-undirvísing fáa børn hjá útlendingum í føroysku fólkaskúlunum í dag? Hvussu ætlar landsstýrismaðurin at tryggja, at hetta tilboð verður enn betri? Hvussu er hetta øki skipað millum land og kommunur og tann einstaka, tvs.hvør hevur ábyrgd av hvørjum, hvør rindar og umsitur hvat? Eru 20 ókeypis undirvísingartímar í føroyskum í boði óansæð hvar í Føroyum útlendingarnir búgva, ella eru tað bara ávísir kvøldskúlar, ið bjóða hetta fram í løtuni? Viðmerkingar: Seinnu árini hevur eitt vaksandi tal av útlendingum sett búgv í Føroyum. Fyri mong er talan um eitt tíðarskeið í arbeiðs- ella ítróttarørindum, men alt fleiri eru gift til Føroya og gerast harvið fastbúgvandi borgarar í landinum. Í 2004 viðgjørdi Útlendingastovan 20 umsóknir frá makum, ið ynsktu familjusameining og í 2014 var hetta tal 75. Av hesum er lutfallið, at uml. 70% av umsøkjarum eru kvinnur og 30% menn. Talan er sostatt um nærum fýrafalding av umsóknum uppá 10 ár. Leggjast kann aftrat, at tað er ikki óvanligt, at kvinnurnar hava eitt ella tvey børn við sær, so veruliga talið av teimum, ið fáa familjusameining er nakað hægri. 1.januar 2014 vóru 1.234 fólk í Føroyum, sum eru fødd uttan fyri norðurlond og smbrt. Manntali vóru í 2011 2.464 fólk, sum ikki hava føroyskt sum móðurmál. Útlendingar eru í dag ein nátúrligur partur av okkara samfelag og eitt ríkt tilfeingi, ið rúmkar okkara vitan og kunnleika á so mangan hátt. Vit eru fáment og okkum tørvar menniskjaligt tilfeingi. Eingin ivi er tó um, at vit geva ikki hesum nýggju borgarum nóg góðar møguleikar at trívast og virka í landinum. Størsti trupulleikin er vantandi føroyskt-undirvísing, og mong búgva í landinum í fleiri ár uttan at læra málið. At læra málið væl er lykilin til væleydnaða integrasjón. Lykilin til at kunnu brúka sínar førleikar og lykilin til fult at kunna virka og taka lut í fólkaræðinum. Umframt dygga mál-undirvísing er eisini tørvur á frálæru um mentan, samfelag, arbeiðsmarknað og teirra rættindur og skyldur. Integrasjónsálitið frá 2011 mælti til 6 átøk, ið eru neyðug fyri at integrasjón skal rigga: Smíða integrasjónslóg Seta ein samskipara at arbeiða við integrasjón Kravt byrjanarskeið Eyka undirvísing í fólkaskúlanum Átøk til børn undir skúlaaldur og Tulkatænasta Løgtingið hevur tikið undir við hesum áliti, og harvið eisini at seta í verk tey tiltøk, ið eru neyðug fyri at hjálpa tilfluttum fólki at fáa eina so góða byrjan og eina so góða tilveru í Føroyum sum gjørligt. Men sera fá av hesum átøkum eru sett í verk, og skjøtul eigur at vera settur á hesi átøk sum skjótast. Integrasjónsálitið staðfestir, at í samband við útlendingaøkið hevur Mentamálaráðið ábyrgd av undirvísingartilboðum í føroyskum máli og mentan, Sum er, fáa útlendingar 20 undirvísingartímar í føroyskum í boði ókeypis og kunnu so fáa eitt 20tíma skeið aftrat, sum tey sjálvi rinda undir Kvøldskúlanum. Sum royndarætlan bjóða Mentamálaráðið, ALS og Tórshavnar Kommuna í løtuni eitt 20 vikurs skeið í heyst og eitt nýtt byrjar aftur nú...Les meira
Gunvør spyr um integrasjónslóg
Gunvør Balle hevur sett Johan Dahl skrivligan fyrispurning um integrasjónslóg og hvørjar ætlanir eru innan integrasjónsøkið Skrivligur fyrispurningur settur, landsstýrismaður í útlendinga- og integrasjónsmálum 1. Hvørjum ítøkiligum átøkum innan integrasjónsøkið verður arbeitt við? 2. Hvussu útinnur Vinnumálaráðið sín leiklut sum yvirskipaður og samskipandi myndugleiki á integrasjónsøkinum? 3. Nær kemur ein integrasjónslóg? 4. Eru ætlanir um at fremja broytingar í galdandi útlendingalóg og um ja, hvørjar? 5. Hvussu metir landsstýrismaðurin, at málsøkið útlendingamál best verða umsitin framyvir? Viðmerkingar: Seinnu árini hevur eitt vaksandi tal av útlendingum sett búgv í Føroyum. Fyri mong er talan um eitt tíðarskeið í arbeiðs- ella ítróttarørindum, men alt fleiri eru gift til Føroya og gerast harvið fastbúgvandi borgarar í landinum. Í 2004 viðgjørdi Útlendingastovan 20 umsóknir frá makum, ið ynsktu familjusameining og í 2014 var hetta tal 75. Av hesum er lutfallið, at uml. 70% av umsøkjarum eru kvinnur og 30% menn. Talan er sostatt um nærum fýrafalding av umsóknum uppá 10 ár. Leggjast kann aftrat, at tað er ikki óvanligt, at kvinnurnar hava eitt ella tvey børn við sær, so veruliga talið av teimum, ið fáa familjusameining er nakað hægri. 1.januar 2014 vóru 1.234 fólk í Føroyum, sum eru fødd uttan fyri norðurlond og smbrt. Manntali vóru í 2011 2.464 fólk, sum ikki hava føroyskt sum móðurmál. Útlendingar eru í dag ein nátúrligur partur av okkara samfelag og eitt ríkt tilfeingi, ið rúmkar okkara vitan og kunnleika á so mangan hátt. Vit eru fáment og okkum tørvar menniskjaligt tilfeingi. Eingin ivi er tó um, at vit geva ikki hesum nýggju borgarum nóg góðar møguleikar at trívast og virka í landinum. Størsti trupulleikin er vantandi føroyskt-undirvísing, og ein stórur hópur býr í landinum í mong ár uttan at læra málið. At læra málið væl er lykilin til væleydnaða integrasjón. Lykilin til at kunnu brúka sínar førleikar og lykilin til fult at kunna virka og taka lut í fólkaræðinum. Umframt dygga mál-undirvísing er eisini tørvur á frálæru um mentan, samfelag, arbeiðsmarknað og teirra rættindur og skyldur. Integrasjónsálitið frá 2011 mælti til 6 átøk, ið eru neyðug fyri at integrasjón skal rigga: 1. Smíða integrasjónslóg 2. Seta ein samskipara at arbeiða við integrasjón 3. Kravt byrjanarskeið 4. Eyka undirvísing í fólkaskúlanum 5. Átøk til børn undir skúlaaldur og 6. Tulkatænasta Løgtingið hevur tikið undir við hesum áliti, og harvið eisini at seta í verk tey tiltøk, ið eru neyðug fyri at hjálpa tilfluttum fólki at fáa eina so góða byrjan og eina so góða tilveru í Føroyum sum gjørligt. Men sera fá av hesum átøkum eru sett í verk, og skjøtul eigur at vera settur á at fáa hesi átøk framd í verki. Sum er, fáa útlendingar 20 undirvísingartímar í føroyskum í boði ókeypis og kunnu so fáa eitt 20tíma skeið aftrat, sum tey sjálvi rinda undir Kvøldskúlanum. Sum royndarætlan bjóða Mentamálaráðið, ALS og Tórshavnar Kommuna í løtuni eitt 20 vikurs skeið í heyst og eitt nýtt byrjar aftur nú í januar og tað er eitt stórt stig rætta vegin. Men umframt at pláss ikki er fyri øllum á skeiðunum, so er tað framvegis alt ov lítið og harumframt vantar stórliga undirvísing í føroyskari mentan og samfelagsviðurskiftum. Nógv hava góðar útbúgvingar og tað, teimum tørvar, er fyrst og fremst eina málsliga innføring í tað virkisøki, tey eru útbúgvin til, soleiðis at tey kunnu brúka sína útbúgving. Í...Les meira
Kann Búnaðargrunnurin fíggja festibrøv og kvotur
Bjørt Samuelsen hevur fingið svar uppá fyrispurning ið hon setti Jacob Vestergaardspurningurin er um heimild hjá Búnaðargrunninum at fíggja festibrøv og mjólkarkvotur Fyrispurningur um heimild hjá Búnaðargrunninum at fíggja festibrøv og mjólkarkvotur, settur Jacob Vestergaard, landsstýrismanni (at svara skrivliga eftir TS § 52a) Bjørt Samuelsen, løgtingskvinna Spurningar 1. Hevur Búnaðargrunnurin lógarheimild at fíggja festibrøv og mjólkarkvotur – hvørja niðurstøðu er Fiskimálaráðið komið til hesum viðvíkjandi? 2. Um heimild ikki er, hvussu leingi hevur Búnaðargrunnurin so veitt fígging til omanfyrinevndu endamál á ivasomum lógargrundarlagi? 3. Nær gjørdist landsstýrismaðurin og Fiskimálaráðið varug við ógreiða lógargrundarlagið, og hvørji stig hevur landsstýrismaðurin tikið fyri at fáa viðurskiftini í rættlag? 4. Hvussu nógvar umsóknir um fígging av festibrøvum og mjólkarkvotum hevur Búnaðargrunnurin fingið, og hvussu nógvar av hesum eru avgreiddar í tíðarskeiðinum, tá ógreiða hevur verið um tulkingina av lógini? 5. Í hvønn mun hevur ivamálið um lógarheimildina ávirkað avgreiðsluna av hesum umsóknum? 6. Metir landsstýrismaðurin sjálvur, at Búnaðargrunnurin eigur at hava heimild at fíggja keyp av festibrøvum og mjólkarkvotum, og hvørji stig fer landsstýrismaðurin at taka? Svar: Til nr. 1. Fiskimálaráðið er eftir drúgva umhugsan og eftirkanning av spurninginum komið til ta niðurstøðu, at ivasamt er, um heimild er í lógini at fíggja mjólkarkvotur og festibrøv. Fiskimálaráðið hevur á fundi í mai-2014 boðað leiðsluni í Búnaðargrunninum frá hesi niðurstøðu. Á sama fundi kunnaðu umboðini fyri Búnaðargrunnin Fiskimálaráðnum um, at grunnurin nakað av tíð fyri mai-2014 hevði tikið avgerð um ikki at fíggja keyp av mjólkarkvotum og festibrøvum. Til nr. 2. Búnaðargrunnurin hevur kunnað Fiskimálaráðið um, at mjólkarkvoturnar gjørdust umsetiligar sambært reglugerð frá Mjólkarvirki Búnaðarmanna í 2004. Fyrstu tíðina kundu hesar ikki veðsetast og byrjaði Búnaðargrunnurin tískil í 2006 at veita fígging til keyp av kvotum. Fígging í samband við eigaraskifti av festum er veitt síðani festibrøvini gjørdust umsetilig sambært grein 4 í lógini um landsjørð frá 2007. Fígging er latin í hesum tíðarskeiðum í góðari trúgv um, at heimildargrundarlagið var nøktandi. Til nr. 3. Á sumri í 2013 letur løgfrøðingur, umboðandi Búnaðargrunnin, Fiskimálaráðnum skriv,við spurningi um hvørt Fiskimálaráðið er samt við Búnaðargrunnin í, at Búnaðargrunnurin í verandi lóggávu hevur heimild til at veita lán í sambandi við keyp/útskrivan av festibrøvum. Sami løgfrøðingur,letur Fiskimálaráðnum tilfar á heysti 2013, ið undirbyggir heimildina at fíggja mjólkarkvotur og festibrøv. Á sumri í 2013 letur ein stýrislimur í Búnaðargrunninum Fiskimálaráðnum skrivligt tilfar, ið undirbyggir, at heimild ikki er at fíggja festibrøv og mjólkarkvotur. Fiskimálaráðið tók síðani málið upp innanhýsis og eftir drúgva umhugsan og tulking av lógini varð endaliga niðurstøðan tíðliga í 2014 hon, at heimildargrundarlagið er ivasamt. Enn eru tó ongi ítøkilig stig tikin at bøta og greiða lógargrundarlagið. Fleiri orsøkir eru til hetta: Rúm tíð gekk í 2014, til Búnaðargrunnurin fekk nýggjan stjóra og seint á heysti 2014 gekk valskeiðið út hjá sitandi stýri í Búnaðargrunninum og tí verður mett skilagott at fáa stjóran og nýggja stýrið at taka við størvunum, áðrenn farið verður í ráðførslu við stjóra og stýrið um, hvussu ein varandi og greið fíggingarskipan kann skipast til frama fyri landbúnaðin frameftir. Sum áður nevnt, so hevur landsstýrismaðurin boðað leiðsluni í Búnaðargrunninum frá, at tað er ivasamt, um heimild er í lógini at fíggja mjólkarkvotur og festibrøv og at leiðslan í grunninum eisini hevur boðað frá, at grunnurin nakað av tíð fyri mai-2014 longu hevði tikið avgerð um at steðga fíggingini á mjólkarkvotum og...Les meira
Páll spyr um tyrlupall í Sandoynni
Páll á Reynatúgvu hevur sett ein § 52a fyrispurning til Jørgen Niclasen, landsstýrismann um tyrlupall í Sandoynni Fyrispurningur eftir Tingskipanini § 52a. Fyrispurningur um tyrlupall í Sandoynni, settur Jørgen Niclasen, landsstýris-manni(at svara skrivliga eftir TS § 52a) 1. Hevur landsstýrismaðurin ætlan um at fáa til vega góðkendan tyrlupall í Sand-oynni, og um so er nær? 2. Er støðan við verandi lendingarmøguleikum í Sandoynni góðkend, og um so er av hvørjum? 3. Hava verið hættisligar støður í sambandi við tyrlulending í Sandoynni, og um so er nær? 4. Finnast frágreiðingar, sum lýsa lendingarviðurskifti hjá tyrlu í Sandoynni? Viðmerkingar Tað kemur javnan fyri, at tyrlan verður boðsend í Sandoynna í bráðfeingis sjúkra-ørindum. Ofta eru tað støður, har minuttir gera mun á lívi og deyða. Kortini er eingin góðkendur tyrlupallur í oynni. Á Løgtingi, 17. desember 2014 Páll á...Les meira


text:
17. Des 2016
Tað lá ikki fyri hjá Alexander Jovovic at taka ímóti heiðrinum og steypinum, og tí tók Símun Eliasen, venjari hjá ÍF ímóti steypinum vegna Alexander Jovovic. Alexander var eitt greitt væl sum ársins venjari hjá kvinnum, sum samen við kvinnunum hjá KÍ hevur...
17. Des 2016
Áki Johansen er glaður fyri heiðurin, og er bjartskygdur um framtíðar menningarmøguleikarnar hjá føroyskum fótbólti. Áki Johansen ásannar, at eitt lítið land fer altíð at hava misjavnar árgangir, men hann væntar, at vit fara at hava eitt sterkt og gott landslið tey komandi...
17. Des 2016
Annfinn Danielsen, sum hevur verið í venjarayrkinum síðani 1977 er sera glaður fyri heiðurin, sum hann tekur, sum eitt gott herðaklapp. Annfinn Danielsen sigur, at tað hevur givið honum nógv at verða venjari hesi mongu árini. Hann hevur einki ár lagt í...
15. Feb 2016
Eingin tekur HB, sum er einaráðandi í VFF Cup. Felagið sum er fyrr var steypafelagið yvir øllum, hevur higartil vunnið allar fýra VFF Cup


text:
Sera nógv byggivirksemi og útstykkingar eru í gongd í Tórshavnar kommunu, og tað er gleðiligt. Men í sambandi við nógva byggivirksemið fær kommunan tíverri fleiri fráboðanir um, at nógv burturkast liggur og rekst - eitt nú við oman Gil og Karlamagnusarbreyt í Hoyvík.
Tað skrivar Tórshavnar kommuna á heimasíðu síni.
Talan er um plast, flamingo og annað, sum flýgur um grannalagi.
Kommunan heitir tí á øll, ið byggja, um at taka ábyrgd fyri sínum burturkasti. Ánarar skulu tryggja tilfar og burturkast fyri vind og flyta burturkast á Brennistøðina á Hjalla.


text:
Í dag fyllir Bob Dylan 75 ár. Her á klettunum verða ikki færri enn tvey Bob tiltøk hildin í kvøld. Eitt á bókasavninum í Runavík, har Meinhard Jensen hugleiðir og Kári Sverrisson og Sámal Ravnsfjall spæla. Og eitt á Reinsarínum, har Hanus Kamban hugleiðir og Hanus G. og Kári P. spæla. Persónliga ætli eg mær til Runavíkar. Hetta var tiltakið, ið eg frætti um fyrst, og Meinhard eigur sín part av skyldini í at eg gjørdist fjeppari.
Tað er við Bob Dylan sum við Radiohead: longu langt síðani ein byrjaði at dyrka tað. Bandið á myndini omanfyri gjørdi ein mun. Tað var eitt sonevnt mixtape, ið eg fekk frá Meinhard í desember 1998. Tá var eg 18 ára gamal, og har var nógv gott á. Við árunum er vavið í tí, ið Bob Dylan ger, bert vaksið. Tað einasta keðiliga er at eg stundum kenni tað sum at eg forsømi hann, tí har er so ómetaliga nógv til, og eg brúki jú eisini tíð uppá annan tónleik. At granska Bob Dylan, at vera ein Bob Dylan scholar, er eitt heilt fak ella grein fyri seg. Nógv hava skrivað og útgivið vísindaligt tilfar um Bob. Eisini eru nógvar góðar bøkur útkomnar millum ár og dag.
Tá eg las tónleikavísindi royndi eg meg tvinnar ferðir við Bob sum evni. Eina uppgávu skrivaði eg á bachelorinum. Hon snúði seg um Bob Dylan, jødiskt blues, punk og Holocaust. Vassaði langt út, og tað var við vilja. Hetta var í einum sera spennandi og provokerandi skeiði, ið æt "Musik og Holocaust". Á kandidatinum vóru eisini stundir til eina Bob uppgávu. Hon var eisini av meira eksperimenterandi slag. Evnið var "Musik og Religion", og eg arbeiddi við ávikavist eini jødiskari og eini kristnari tulking av Bob Dylan. Somuleiðis spennandi og avbjóðandi.
Í gjár skrivaði eg á Facebook um Bob Dylan og um hesi bæði tiltøkini í kvøld. Ein vinur viðmerkti at onkur burdi hermt eftir røddini hjá Bob Dylan. Tankin rakti beinavegin: "Hvørja rødd?" Tí har eru so nógvar Bob Dylan røddir. Var mintur á henda fyrilesturin hjá Steven Rings, lektara í tónleiki á University of Chicago. Fyrilesturin ber heitið "Here's Your Throat Back, Thanks For The Loan: On Dylan's Voices", og snýr seg um tær mongu røddirnar hjá Bob Dylan.
Sum tað stendur í tekstinum undir videobrotinum, er røddin hjá Bob Dylan eitt hitt mest afturkenniliga og samstundis polariserandi ljóðið í vesturlendskum tónleiki, ikonisk og gátufør um somu tíð. Einki annað boðar frá personaini hjá Bob Dylan sum røddin hjá manninum. Kortini vóru fólk longu frá byrjan skjót at gera skilnað millum røddina og rithøvundan. Tað frættist skjótt og frættist enn, at Bob Dylan er ein "góður sangskrivari" og "góður yrkjari", men "røddin er einki serligt".
Rings lyftir hetta kjakið á eitt heimspekiligt støði, og vísir m.a. til mótsettu hugtøkini logos og phonos. Logos sipar til orð og fornuft, meðan phonos sipar til hoyrdu røddina og ljóð. Hvat hevur størst týdning og ber til at skilja ímillum? Ein av fyrstu Columbia Records lýsingunum segði at "Nobody sings Dylan like Dylan". Spurningurin er so um Dylan sjálvur syngur sum Dylan, tí gjøgnum seinastu fimm ártíggjuni hevur hann átikið sær ein heilan hóp av røddum, hermt eftir eini rúgvu av sangarum og kortini skorið í gjøgnum sum "Bob Dylan". Hvør er røddin hjá Bob Dylan? Sera áhugavert.
Her at enda vil eg so skoyta mítt egna mixteyp uppí, ið eg gjørdi til ungdómsvevsíðuna Röddin.fo, tá Bob Dylan fylti 70 ár í 2011. Tá skrivaði eg m.a.:
"Tað er ógjørligt at gera eitt til fulnar umboðandi miksteyp, ið eisini er relativt stutt og yvirkomiligt at lurta eftir. Men eg havi roynt at valt nakrar hóskandi sangir til endamálið. Kent og ókent, upplagt og idiosynkratiskt, róligt og peppað, nýtt og gamalt, akkustiskt og elektriskt, ljóst og myrkt, fegið og sorgarbundið. Í kronologiskari raðfylgju. Tá trýst verður á “play”, byrjar ferðin gjøgnum 50 ára tónleikasøgu. 50 ár saman við Bob."
Brátt eru vit her í 2016, og í dag fyllir henda hetjan 75 ár. Tillukku við degnum, Bob.
“SANGUR” PLÁTA (ÁR)
2. “Blowin’ In The Wind” The Freewheelin’ Bob Dylan (1963)
3. “Like A Rolling Stone” Highway 61 Revisited (1965)
4. “Visions of Johanna” Blonde on Blonde (1966)
5. “All Along The Watchtower” John Wesley Harding (1967)
6. “The Man In Me” New Morning (1970)
7. “Meet Me In The Morning” Blood On The Tracks (1975)
8. “Señor (Tales Of Yankee Power)” Street Legal (1978)
9. “Gotta Serve Somebody” Slow Train Coming (1979)
10. “Saved” Saved (1980)
11. “Every Grain Of Sand” Shot Of Love (1981)
12. “Everything Is Broken” Oh Mercy (1989)
13. “Love Sick” Time Out Of Mind (1997)
14. “High Water (for Charley Patton)” “Love and Theft” (2001)
15. “When The Deal Goes Down” Modern Times (2006)


text:
Framhald av fundinum Menning í Vági
politikkur04-04-2017 - 15:53 - Jóanis Nielsen
Tórskvøldið 6. apríl kl. 19 verður framhald av fundinum umMenning í Vági, sum var í Miðlatúni 21. mars.
Á fundinum tórskvøldið fer Bjartur Nolsøe, stjóri á Íverksetarahúsinum, at greiða frá hvussu arbeitt verður frá hugskoti til ein verkætlan er veruleiki og ígongd sum eitt vinnulígt átak, ein nýggj tænasta, nýggja vøra ella annað.
Arbeiðsbólkarnir, sum síðani seinasta fund hava arbeitt við fýra ymiskum verkætlanum, fara eisini á fundinum at greiða frá gongdini í arbeiðinum higartil og fara at arbeiða víðari í bólkunum.
Fundurin verður í Miðlatúni frá kl. 19.00 til kl. 20.30 tórskvøldið 6. apríl.


text:
Tórskvøldið tann 11. januar 2018 kl. 19:00 skipar MBM fyri temakvøldi um fóður og fóðring av jóturdjórum, har serligur dentur verður lagdur á fóðring av seyði.
Jens Ivan í Gerðinum, landbúnaðarfrøðingur, leggur fram, og høvi verður til spurningar og kjak. Jens Ivan kemur eisini at viðmæla ymiskar vørur.
Skráin fyri kvøldið:
Tórskvøldið 11. januar kl. 19:00, Miðnámsskúlin í Hovi
19:00 – 19:45 Jóturdjór
- Hvat er týdningarmikið at leggja dent á, tá ið vit geva jóturdjórum
19:45 – 20:05 Kaffi
20:05 – 21:00 MBM fóður
- ein lýsing av teimum ymsu fóðurvørunum
21:00 Spurningar